**Prinsip-prinsip Lawatan**

**PELAYANAN WANITA**

**SEMINAR PERSIJILAN KEPIMPINAN**

**Tahap 2**

Panduan Penyampai

**Isi Kandungan**

Mengetahui Kedudukan Anda Di Dalam Tubuh Kristus..……………………… 2

Mendekati Mereka Yang Sedang Berduka dengan………………….....………... 3

Membina Kebolehan Berkomunikasi Yang Baik……....……………………….. 5

Menyedari dan Mengamalkan Tingkah laku Yang Beretika………..…………... 7

Prinsip-prinsip Di Dalam Menjaga Kerohanian……………….………………... 8

Situasi Yang Mungkin Sesuai Untuk Melawat.................................…………… 9

Rujukan Alkitab dan Ellen White Mengenai Lawatan.....……………………… 10

Lawatan Rumah.....……………………………………………………………… 10

Jenis-jenis Lawatan………………………………………………………………13

Kesimpulan………………………………………………………………………19

Bibliografi………………………………………………………………………. 20

Lampiran………………………………………………………………………... 20

**Prinsip-prinsip Lawatan**

**MENGETAHUI KEDUDUKAN ANDA DI DALAM TUBUH KRISTUS (OH-1)**

Setiap orang adalah unik. Lihat 1 Korintus 12:27, 28. Alkitab versi Indonesia mengatakan:

*“Kamu semua adalah tubuh Kristusdan kamu masing-masing adalah anggotanya. Dan Tuhan telah menetapkan beberapa orang dalam Jemaat:pertama sebagai rasul, kedua sebagai nabi, ketiga sebagai pengajar. Selanjutnya mereka yang mendapat karunia untuk mengadakan mujizat, untuk menyembuhkan, untuk melayani, untuk memimpin,dan untuk berkata-kata dalam bahasa roh.”*

Apabila kita melawat seseorang, kita menjadi seorang penolong atau penyembuh dalam masa yang sama, serta menyumbang kepada pekerjaan tubuh Kristus.

**Mengapa Melawat? (OH-2)**

* Ada orang yang memerlukan kita.
* Tuhan telah menyuruh kita untuk berbuat demikian.
* Kerana kita suka melakukannya.
* Untuk memikul beban di antara satu dengan yang lain.
* Kerana adanya kegembiraan dan kepuasan secara peribadi dalam membantu orang lain.

Membantu orang lain juga adalah baik untuk kita. Apabila kita melakukan perkara yang baik, kita berasa baik. Terdapat hubungan yang positif di antara mengambil berat kepada mereka yang lain dan daya tahan tubuh terhadap penyakit. Personaliti kita berinteraksi dengan mereka dan kita mencipta sesuatu yang unik. Orang-orang yang mengambil berat dan menolong menerima berkat yang istimewa melalui lawatan. Mereka memiliki ikatan hubungan yang lebih kuat dengan Tuhan kerana mereka mengetahui kasih yang dimiliki-Nya untuk anak-anak-Nya.

**Pelayanan Lawatan—Tanggungjawap untuk Semua**

Pelayanan lawatan bukan hanya tanggungjawap yang dikhaskan untuk para pendeta atau anggota gereja yang dilantik khusus untuk tujuan ini. Ia adalah sebuah pelayanan di mana semua anggota gereja boleh turut serta; khususnya para ketua gereja, diakon, dan mereka yang mempunyai pelayanan kebajikan dalam lingkungan gereja. Ia melibatkan lawatan secara peribadi kepada mereka yang tidak diselamatkan atau bukan anggota kepada gereja kita, keluarga kepada mereka yang mempunyai tanggungjawap tertentu, lawatan tertutup di rumah, dan melawat mereka yang sakit di rumah atau di hospital. Ia adalah suatu tugas di mana seorang pelawat harus meluangkan masa mereka. Ia tidak boleh dilakukan tanpa adanya rasa tanggungjawap. Pelawat yang bersedia untuk pergi sebagai seorang hamba sudah pasti diberkati dan akan menjadi berkat kepada mereka yang mereka lawati. Lawatan harus menjadi sebahagian dari cara hidup. Kadang-kadang hasil dari lawatan tersebut, orang akan diubah dan/atau bergabung dengan gereja.

Sebelum melakukan apa-apa lawatan, seorang pelawat harus mempersiapkan diri mereka secara emosi dan rohani. Setiap lawatan harus dipertimbangkan dengan doa yang bersungguh-sungguh. Tujuan kepada apa sahaja lawatan harus memberikan kebaikan kepada mereka yang dilawat dan membawa kemuliaan bagi Tuhan. Apa sahaja yang tidak sesuai dengan tujuan ini adalah usaha yang sia-sia. Pelawat harus menangguh lawatan mereka jika mereka kurang sihat.

Ada dua perkara yang perlu kita ingat di sini:

* Kita harus mencari keseimbangan. Apabila keadaan mula menjadi terlalu menekankan atau sukar untuk dilawat, ia mungkin menjadi tanda bahawa kita telah melampaui batas. Kita boleh menjadi terlalu terlibat, terutamanya apabila kita merasakan beban pada jiwa mereka dan kita meletakkan terlalu banyak intensiti dalam hubungan untuk mengatasi perbezaan.
* Kita perlu membiarkan orang mengundur diri. Yesus selalu mempunyai jalan keluar untuk orang yang berkata, “Tidak terima kasih, bukan hari ini.” Dia sering memberi kebebasan kepada mereka untuk memilih. Apabila perempuan itu menyentuh jumbai jubah-Nya, Dia berpaling dan bertanya “Siapa yang menyentuh Aku?” Yesus tahu, tetapi Yesus membiarkan dia untuk meneruskannya. Yesus memberikan dia masa, tetapi dia mempunyai agenda.

**Apakah kualiti seorang pelawat atau penolong? (OH-3)**

2 Korintus 13:5 mengatakan “Ujilah dirimu sendiri, apakah kamu tetap tegak di dalam iman.” (Akitab Indonesia). Adakah kita sesuai menjadi seorang penolong atau pelawat? Persiapan sangat diperlukan. Kita perlu mengenal diri kita dan apakah jenis kualiti yang kita ada.

1 Petrus 4:9, 10 mengatakan “Berilah tumpanganseorang akan yang lain dengan tidak bersungut-sungut.Layanilah seorang akan yang lain, sesuai dengan karunia yang telah diperoleh tiap-tiap orang sebagai pengurus yang baik dari kasih karunia Tuhan.” (Alkitab Indonesia).

Hospitaliti bermaksud memastikan bahawa mereka yang anda lawati itu berasa selesa dengan anda. Seseorang yang terlibat di dalam pelayanan lawatan perlu menjadi peka, ramah, dan suka bersahabat.

**MENDEKATI MEREKA YANG SEDANG BERDUKA DENGAN... (OH-4)**

**A. Kepekaan dan empati**—Ia diperlukan dan sangat berkuasa. Carl Rogers bertanya kepada kita, “Bagaimana ianya berlaku, di mana semakin dalam kita menyelami diri kita sebagai seorang yang istimewa dan unik dan mencari identiti diri kita yang tersendiri, semakin kita menemukan manusia yang sempurna?” Sementara kita mengongsikan keunikan kita, kita menemukan persamaan—dan ia menghubungkan kita kepada minda, jiwa, kesakitan, dan kegembiraan orang lain.

Empati adalah membebaskan diri kita untuk melihat, memahami, dan merasai kehidupan melalui orang lain. Untuk melakukannya, setiap kita perlu mengetepikan pandangan dan nilai kita untuk memasuki dunia kehidupan orang lain tanpa perasaan prejudis.

Ingat kisah Yesus dengan seorang perempuan di sumur. Dia menemui perempuan itu dengan kebaikan dan kepekaan. Dia berasa risau dengannya—orang-orangnya, kehidupannya, dan hubungannya. Dia mewujudkan suatu hubungan agar perempuan itu mahu tinggal sebentar dan mendengar. Dia tidak risau tentang sistem kepercayaan perempuan itu pada waktu itu.

Empati berakar di dalam pengetahuan emosi kita sendiri mengenai kehilangan. Jika seseorang belum pernah melalui pengalaman kehilangan, maka tahap empati mereka tidak akan pernah sedalam seperti mereka yang pernah melalui kedukaan yang terdalam atau kehilangan dan berjaya mengharunginya dengan baik.

Ujian kepada rasa empati kita adalah kemampuan untuk mengaitkan kepekaan kita dengan mereka yang menderita dan bukan pada betapa besar nasib buruk mereka. Bukan sehingga kita mencapai orang tersebut pada kedudukan mereka dan kita boleh membawa mereka kepada sesuatu yang positif.

**B. Fleksibiliti**—Kita tidak memaksa diri kita menjadi seseorang yang berkuasa dalam apa-apa perkara. Kita harus pergi dengan tangan yang terbuka—kita perlu membentuk suatu hubungan sebelum kita boleh mengatakan apa sahaja mengenai kepercayaan kita.

**C. Ketulenan**—Jangan meniru orang lain. Tuhan menciptakan setiap satu kita istimewa—bergembiralah dengannya. Setiap satu kita adalah bernilai lebih daripada sebuah lukisan yang berharga jutaan ringgit. Kita perlu menjadi tulen, jujur dan bersikap terbuka. Akan ada masanya di mana ianya sesuai untuk kita mengongsikan beberapa pengalaman kita sendiri, tetapi jangan biarkan ia berlaku. Itu akan membina rasa percaya.

**D. Menerima perbezaan**—Kita perlu menerima bahawa semua orang datang dari tempat dan situasi yang berbeza. Kita mencari hubung kait untuk mendorong mereka dan membuatkan ianya selamat untuk mereka mencari jawapan kerohanian.

Roma 14:1 mengatakan “Terimalah orang yang lemah imannya tanpa mempercakapkan pendapatnya” (Alkitab Indonesia) . Hafalkan itu. Ingat bahawa tidak semua orang akan memiliki iman seperti yang kita ada.

Roma 15:7 mengatakan “Sebab itu terimalah satu akan yang lain,sama seperti Kristus juga telah menerima kita, untuk kemuliaan Allah” (Alkitab Indonesia). Dia menerima semua orang—Dia tidak mahu seorang pun hilang. Kita harus pergi dengan roh yang sama.

**MEMBINA KEMAHIRAN BERKOMUNIKASI YANG BAIK (OH-5)**

A. Mendengar berfokus kepada apa yang dibicarakan oleh orang itu.Dengarkan dengan berhati-hati apa perkataan yang digunakan. Dengarkan perasaan di sebalik kata-kata. Kita perlu mendengar pengalaman orang lain, dan kemudian pantulkan ia kembali kepada mereka. Kita harus terus membawa mereka berbicara kepada kita. Cara untuk melakukannya adalah dengan bertanya bagaimana, bila, di mana, atau apa? Jangan pernah bertanya mengapa. Gunakan soalan-soalan terbuka seperti:

* Beritahu saya mengenai ...
* Saya tertanya-tanya bagaimana ...
* Saya tertanya-tanya bila ...
* Saya tertanya-tanya di mana ...
* Ianya tidak jelas bagi saya apabila anda mengatakan ...
* Saya keliru. Di satu pihak anda seolah-olah berkata ... tetapi kemudian anda memberitahu saya ...

Sentiasa berhati-hati dan lemah-lembut apabila berbicara dengan mereka yang berada dalam kesedihan. Jadilah peka apabila dia mengatakan “Tidak”. Dia tidak mahu berbicara ketika itu.

B. Pertimbangkan perasaan. Katakan kepada diri anda, “Bagaimana perasaan mereka?”. Buat pernyataan tentatif untuk membantu menjelaskan isi perbualan dan membuatnya terus berlangsung:

* Sepertinya anda berasa ...
* Saya dapat rasa ... apabila ...
* Saya dapat melihat bahawa ...
* Saya mendengar anda berkata ...
* Saya memetik ...
* Saya berpendapat bahawa ...

Jangan keliru di antara mendengar dan memberikan nasihat. Adalah sesuai untuk memberikan maklumat mengenai di mana tempat untuk mendapatkan bantuan kewangan, maklumat mengenai wasiat, senaman, program diet, atau maklumat sebenar yang lain, tetapi bukan nasihat.

C. Dengarkan tema dalam perbicaraan. Ini akan membantu di dalam memahami konteks dan kandungan situasi tersebut. Ia disebut rangka rujukan. Kita mungkin mendengar kata-kata seperti:

* Tiada apa-apa yang akan berjaya.
* Hidup adalah neraka.
* Saya jenis orang yang tidak boleh berkata tidak.
* Saya tidak faham.
* Tuhan tidak mendengar.
* Saya tidak sepatutnya berasa.
* Saya tidak sepatutnya berfikir.
* Saya tidak mampu menghadapinya.
* Saya tidak suka menganggu orang.

Kata-kata ini akan menjadi mesej kepada maksud, kekecewaan, emosi, kebimbangan peribadi, Tuhan dan sistem kepercayaan atau ketakutan mereka.

D. Hindari kata-kata yang berbahaya. Berikut adalah kata-kata yang memberikan mesej yang salah tetapi sering kali diucapkan dengan motif yang baik. Motif sahaja tidak cukup. Kita perlu mengetahui apa akibatnya nanti kepada seseorang. Kita tidak mendengar seseorang itu apabila kita berkata seperti ini:

* Jadilah berani.
* Jangan meragukan Tuhan.
* Doa adalah jawapannya.
* Jangan menangis—anda hanya membuatkan diri anda bertambah teruk.
* Mereka lebih gembira sekarang.
* Teruskan, sibukkan diri.
* Miliki sikap yang positif.

Ingat Elia—dia adalah seorang penginjil yang teratas dan berada dalam kekacauan. Dia lari dan Tuhan datang kepada dia apabila dia tertekan dan ingin membunuh diri. Pertama-tama Tuhan menyediakan keperluan fizikalnya dan membiarkan dia tidur. Kemudian Dia bertanya kepada Elia apakah masalahnya. Elia berbicara, tetapi kemudian dia pergi jauh ke padang belantara. Di sana dia berbaring dan berdoa kembali. **Tuhan berurusan dengannya dengan lembut.**

Adalah baik untuk memberitahu orang tersebut bahawa ada beberapa rahsia tertentu yang tidak akan anda simpan atau biarkan. Atau, jika mereka mengongsikan sesuatu seperti tekanan atau keinginan untuk membunuh diri, anda boleh menggalakkan mereka untuk berbicara. Anda boleh memberitahu mereka bahawa anda akan berada di sisi mereka untuk menyokong dan membantu mereka, tetapi jika mereka tidak bercakap mengenainya, maka anda akan menyimpannya—untuk kebaikan mereka.

Penggunaan perkataan/frasa yang berbahaya pada masa yang salah atau dalam situasi yang salah boleh mengakibatkan banyak kemudaratan walaupun di tempat yang betul, ia mungkin memberikan pengajaran. Kita perlu mengetahui perbezaannya.

E. Perhatikan komunikasi bukan lisan. Kita perlu menjadi tenang, menjaga hubungan mata, memiliki sikap terbuka, dan didasari oleh sikap mengambil berat dan keprihatinan yang tulus. Pada diri orang lain, perhatikan keadaan jiwa, pandangan yang penuh tanda tanya, keluhan kecil, gengaman tangan, mata yang berair, melihat ke bawah atau jauh, kaki yang digerak-gerak—semua perkara ini memberikan petunjuk. Walaupun kita mengetahui semua ini dengan betul, kita masih boleh membuat kesilapan. Sedari bahawa anda adalah manusia. Belajar dari kesilapan anda, perbetulkan ia jika boleh, dan teruskan melangkah maju.

**BERHATI-HATI DAN AMALKAN TINGKAH LAKU YANG BERETIKA (OH-6)**

A. **Menjaga Rahsia** – Ingat 2 Timotius 2:16, “Hindarilah omongan yang kosong.”

Kita perlu menjadi sangat khusus bahawa kita tidak akan mengongsikan apa yang dikatakan oleh orang lain kepada kita kecuali kita mendapat kebenaran daripada mereka. Jika kita tidak dapat menyimpan rahsia maka kita berada pada bahagian yang salah dalam tubuh Kristus sebagai pelawat. Hanya ada beberapa situasi tertentu di mana adalah wajar untuk kita tidak menyimpan rahsia mereka. Ini termasuk jika mereka ingin membunuh diri atau adanya bahaya seperti penderaan, pembunuhan, atau bahaya lain yang melibatkan harta benda. Perkara-perkara ini tidak boleh dirahsiahkan. Kita perlu tahu tentang peraturan kecemasan dan garis panduan untuk situasi yang sedemikian.

Kita juga memerlukan sistem sokongan/pengawasan untuk diri kita. Penolong dan pelawat perlu memproses apa yang berlaku dan bagaimana untuk berurusan dalam situasi-situasi yang tertentu dan perkara yang sepatutnya dilakukan. Orang-orang sokongan ini harus dengan pasti dapat memegang nasihat mereka sendiri.

Yakobus 4:11 mengatakan “Saudara-saudaraku, janganlah kamu saling memfitnah.” Tuhan tidak berurusan dengan baik kepada mereka yang tidak menghormati privasi orang lain.

B. **Kuasa**. Apabila kita melawat, kita berada pada kedudukan yang berkuasa. Kita perlu berhati-hati dengan potensi kuasa ini dan tidak menyalahgunakannya. Orang yang berduka dan sakit adalah lemah dan tidak mampu berbicara untuk diri mereka sendiri. Jika seseorang datang dengan semua jawapan, memutuskan berapa lama untuk berada di sana, apa perkara yang perlu dibicarakan dan sebagainya, dia atau mereka menyalahgunakan kuasa dan menjadi sangat tidak menyenangkan.

Titus 1:8 mengatakan “Jadilah . . . bijaksana, adil, saleh, dapat menguasai diri.”

Sentiasa peka kepada panjang masa lawatan anda kepada mereka yang memerlukan. Satu-satunya pengecualian dalam perkara ini adalah kepada mereka yang sedang berduka. Mereka mungkin memerlukan beberapa jam untuk memproses perasaan dan fikiran mereka. Lakukan lawatan pada masa yang sesuai – bukan 5 minit sebelum acara pengkebumian akan dimulakan. Berhati-hati dengan perbezaan budaya dan hormati batas-batas tertentu.

C. **Batas**. Kita hanya menipu diri kita jika kita berfikir bahawa kita mengetahui semua jawapan dan mempunyai semua kepakaran. Kita perlu sedar dan mengenal pasti had kita dan bila masanya perlu merujuk—memanggil seseorang yang lain atau tahu ke mana anda harus memimpin mereka. Sementara kita melakukannya, kita boleh berdoa dan berharap agar mereka akan dibantu dalam menyelesaikan masalah mereka.

Kecuali anda telah dilatih dan berkelayakan secara profesional, isu-isu seperti penderaan seksual, penderaan zaman kanak-kanak, konflik perkahwinan yang serius, atau masalah mental semuanya harus dirujuk.

**PRINSIP-PRINSIP DALAM MENJAGA KEROHANIAN (OH-7)**

A. Bantu individu tersebut memahami situasi mereka. Bayangkan bahawa anda tidak mempunyai usia yang panjang untuk hidup, baru sahaja bercerai, anak lelaki anda baru sahaja dihantar ke penjara, atau anda kehilangan setiap sen pelaburan anda untuk persaraan anda. Bagaimana anda akan bertindak balas terhadap salah satu daripada situasi tersebut?

* Meletak jawatan
* Tertanya-tanya bagaimana untuk mengatasinya
* Berasa sengsara
* Menjadi keliru
* Bertanya, “Mengapa saya?”
* Berasa sakit secara fizikal
* Mempersoalkan Tuhan

Mereka yang berada dalam situasi yang sukar sering kali merasakan bahawa mereka perlu mencari erti dan sebab untuk segala sesuatu agar menemukan kesembuhan. Malangnya, situasi yang sukar jarang sekali mempunyai jawapan yang mudah. Kita perlu peka akan keperluan mereka. Kita harus membantu mereka memahami apa yang mereka rasakan dan mengapa. Apabila seseorang itu memahami situasi mereka, mereka dapat menerima atau menghadapi situasi itu dengan lebih baik.

B. Terdapat perbezaan di antara kesedihan biasa atau stres dan depresi yang klinikal. Orang-orang Kristian kadang-kadang berkata dan berfikir, “Seandainya kita berharap kepada Tuhan semuanya akan berlalu pergi.” Depresi klinikal tidak akan berjaya dengan cara ini. Tuhan telah memberikan kepada kita pengetahuan perubatan. Kita tidak akan pernah menganggap bahawa segalanya akan berlalu secara semula jadi, tetapi apabila ia berkaitan dengan emosi kita, kita berfikir bahawa apa yang harus kita lakukan adalah berbicara kepada Tuhan dan ia akan selesai. Seluruh diri individu tersebut terlibat dan memerlukan penyembuhan melalui apa sahaja sumber yang akan membantu mereka. Tuhan mahu kita mengambil berat kepada keseluruhan diri mereka—bukan hanya pada satu aspek dalam hidup mereka.

C. Perkara asas mengenai keselamatan adalah apa yang perlu kita ketahui untuk membantu seseorang, bukan latihan teologi yang meluas.

Dalam Kisah Para Rasul 16, kita membaca mengenai Paulus dan Silas. Kepala penjara bertanya “Apakah yang harus aku perbuat supaya aku selamat?” Jawapan Paul adalah “Percayalah kepada Tuhan Yesus Kristus dan engkau akan selamat.” Kemudian dalam jangka waktu yang singkat, Paulus memberitahu mereka mengenai Tuhan dan mereka telah dibaptiskan keesokan harinya.

Jangan terlalu membebankan mereka dengan informasi atau nasihat daripada Alkitab. Perhatikan kesesuaian. Jangan menjadi seperti seorang perempuan yang berbicara kepada seseorang yang hampir mati mengenai 666 dan Tanda Binatang. Ia sangat tidak sesuai sama sekali.

Adalah penting untuk memberikan mesej kepada semua orang pada waktu yang sesuai—Percayalah kepada Tuhan Yesus Kristus. Mereka perlu diperlakukan dengan kasih yang lemah- lembut. Jika kita boleh membantu seseorang menemukan perkara asas mengenai keselamatan maka kita sudah melakukan pekerjaan Tuhan.

**SITUASI YANG MUNGKIN SESUAI UNTUK MELAWAT**

1. Seorang ibu yang mempunyai dua orang anak yang secara tiba-tiba berhadapan dengan kematian suaminya. Kekosongan, kesunyian dan kebergantungan terhadap dirinya adalah sangat besar dan dia tidak mampu mengatasi masalah yang dihadapinya.

2. Sebuah keluarga yang baru berpindah ke kawasan kejiranan. Si ayah memiliki pekerjaan yang memerlukan mereka berpindah dengan kerap. Ini adalah perpindahan yang kelima dalam tempoh tujuh tahun yang telah berlalu.

3. Sepasang suami isteri telah berpindah ke bandar yang baru. Mereka tinggal di taman rumah mudah alih baru yang berdekatan. Mereka telah meninggalkan rumah mereka selama 30 tahun dan juga keluarga dan sahabat mereka.

4. Sepasang pasangan muda, berkahwin selepas tamat sekolah menengah, memiliki dua anak. Pemuda itu baru-baru ini telah kehilangan pekerjaannya dan mereka benar-benar tidak memiliki wang. Ibu bapa pasangan ini tidak mampu memberikan apa-apa bantuan. Anak-anak tidak memiliki pakaian atau permainan yang baru. Tuan rumah mengancam untuk mengusir mereka.

5. Sepasang suami isteri yang berusia awal 50-an telah menghantar anak terakhir mereka ke kolej. Perniagaan suami itu sangat berjaya dan dia menghabiskan sedikit masa dalam operasi harian perniagaannya. Isterinya kini menjalani rutin harian tanpa anak.

6. Sahabat ayah anda baru sahaja tinggal di rumah persaraan berhampiran dengan anda. Bapa anda telah meminta anda untuk pergi melawatnya bila-bila masa yang anda boleh. Lelaki itu seorang duda, mempunyai tanda-tanda awal Alzheimer dan sangat kesunyian.

(Idea daripada Mary Lou Davies, Pengarah Seminar, “Peranan Saya Sebagai Orang Sokongan dalam Gereja Saya” EAD, 1989)

**RUJUKAN ALKITAB DAN ELLEN WHITE MENGENAI LAWATAN**

“Dan Raja itu akan berkata kepada mereka yang di sebelah kanan-Nya: Mari, hai kamu yang diberkati oleh Bapa-Ku, terimalah Kerajaan yang telah disediakan bagimu sejak dunia dijadikan. Sebab . . .  ketika Aku di dalam penjara, kamu mengunjungi Aku.” (Matius 25:34-36).

“Ibadah yang murni dan yang tak bercacat di hadapan Tuhan, Bapa kita, ialah mengunjungi yatim piatu dan janda-janda dalam kesusahan mereka, dan menjaga supaya dirinya sendiri tidak dicemarkan oleh dunia.” (Yakobus 1:27).

Yesus adalah contoh terbaik kepada pelawat yang sebenar. Cara-Nya masih sesuai dan sempurna untuk kita ikuti. *Membina Keluarga Sehat,* muka surat 143 mengatakan, “Almasih bergaul dengan manusia sebagai seorang yang menginginkan kebaikan mereka. Ia menunjukkan rasa simpati-Nya terhadap mereka, melayani kebutuhan mereka dan memenangkan kepercayaan mereka. Lalu Ia memanggil mereka: “Ikutlah Aku”.

*Membina Keluarga Sehat,* muka surat 143, 144 mengatakan, “Kita perlu mendekati orang dengan usaha pribadi. Sekiranya waktu untuk berkhotbah dikurangi, dan lebih banyak waktu digunakan dalam pelayanan pribadi, maka akan terlihat hasil yang lebih besar. Orang miskin ditolong, orang yang sakit dirawat, yang bersusah dan bersedih dihibur, yang bodoh diajar, dan yang kurang berpengalaman dinasihati. Kita harus menangis dengan mereka yang sedang menangis, dan bersuka bersama mereka yang gembira. Disertai dengan kuasa membujuk, kuasa berdoa, kuasa kasih Tuhan, maka pekerjaan ini tidak akan, bahkan tidak mungkin, terlaksana tanpa hasil.”

*Review and Herald,* Julai 12, 1906 mengatakan, “Kita sangat memerlukan wanita yang kudus, sebagai utusan kasih kurnia, yang akan mengunjungi ibu dan anak-anak di rumah mereka, dan menolong mereka dalam pekerjaan rumah setiap hari mereka, jika perlu, sebelum mula berbicara dengan mereka mengenai kebenaran masa kini. Anda akan mendapati bahawa dengan cara ini, anda akan memiliki jiwa-jiwa sebagai hasil daripada pelayanan anda.”

**LAWATAN RUMAH (OH-8)**

Jika anda seorang diakonis, elder, atau apa sahaja jawatan yang melibatkan pelayanan di gereja anda, anda akan mendapati diri anda pada suatu masa membuat lawatan ke rumah. Ia boleh jadi seseorang yang baru pulang dari hospital, orang yang sakit, atau apa sahaja situasi yang lain. Bahagian ini akan memberi tumpuan kepada “bagaimana” dalam lawatan rumah.

**1. Kemasukan**

Pelawat harus memastikan bahawa dia datang dengan kehadiran Tuhan di dalam rumah. Kecuali keadaan itu memerlukan seseorang untuk menjadi serius dan berduka, pelawat harus memasuki rumah dengan semangat yang gembira. Selepas bertukar-tukar salam di mana pelawat cuba untuk menilai situasi, penilaian harus dibuat untuk memastikan orang di dalam rumah tersebut berasa tenang. Kata pujian yang jujur juga akan membantu (seperti, “Saya suka bunga azalea anda yang cantik”) tetapi perbualan kosong ini tidak seharusnya berlaku melebihi beberapa minit.

**2. Duduk**

Ini mungkin kedengaran sedikit pelik, tetapi pengetahuan di bahagian ini akan menyelamatkan anda dari berasa malu. Jangan duduk sehingga anda dijemput untuk melakukannya. Banyak lawatan dirosakkan oleh pelawat yang duduk tanpa berfikir bahawa mereka sedang duduk di kerusi tuan rumah atau pada kerusi yang telah patah kakinya, sama ada tuan rumah membiarkan sahaja atau fikiran mereka terganggu sehingga mereka tidak mendapat apa-apa daripada lawatan itu.

**3. Perbincangan**

Pelawat yang menjadikan Tuhan sebagai contoh terbaik mereka akan belajar bagaimana untuk berhadapan dengan setiap individu. Seorang pengulas yang bijak mengatakan bahawa tujuan utama lawatan pendeta ada dua:

i) Menyingkap keperluan khas yang sepatutnya dipenuhi oleh pelawat.

ii) Menunjukkan keprihatinan kasih Tuhan terhadap domba-domba-Nya dengan datang dan menawarkan apa sahaja bantuan segera yang mungkin diperlukan.

**4. Tempoh Masa Lawatan**

Banyak lawatan dilakukan terlalu lama. Untuk lawatan yang biasa, pelawat mungkin merancang untuk meluangkan masa sebanyak 20 minit sehingga satu jam lawatan, bergantung kepada situasi dan berapa banyak yang mahu dibicarakan oleh tuan rumah. Secara amnya, satu jam berbicara sudah cukup dan boleh membawa kepada keberhasilan. Jika terdapat masalah khas, adalah baiknya untuk merancang lawatan kembali. Biasanya, lawatan rumah boleh diakhiri dengan berkata, “Sebelum saya mengucapkan selamat tinggal, izinkan saya membaca satu bahagian di dalam Alkitab dan berdoa bersama dengan anda.”

**5. Melawat Mereka yang Sakit**

* Kuatkan mereka yang sakit dengan doa.
* Lawat mereka yang sakit secara sistematik dan galakkan mereka yang lain untuk melakukan perkara yang sama.
* Buat panggilan telefon terlebih dahulu untuk memastikan jika masa itu adalah sesuai untuk melawat.
* Yakinkan mereka yang sakit dengan keprihatinan penuh doa anda dan kasih Tuhan yang kekal.
* Jangan biarkan mereka yang sakit berasa bersalah kerana mereka bukan lagi anggota gereja yang aktif.
* Berikan dorongan kepada mereka dalam pelayanan doa.
* Jika keupayaan fizikal orang tersebut terhad hanya sementara, berikan dorongan kepada mereka dengan harapan untuk dilibatkan di dalam rancangan untuk masa hadapan.
* Mereka yang sakit mungkin mahu didoakan, walaupun melalui telefon.
* Sentiasa kongsikan berita terkini di gereja kepada mereka.
* Berikan salinan buletin gereja dan bahan-bahan yang lain.
* Susuli lawatan peribadi dengan panggilan telefon. Lima minit panggilan boleh menceriakan hari mereka.

**6. Panduan untuk Membuat Lawatan Permulaan**

Panduan yang berikut disediakan oleh Bill Trimyer, Pengarah Pengarah Pelayanan Kependetaan, Hospital Brunham, Champaign, Illinois, Amerika Syarikat.

A. Pergi dengan tanggapan yang positif mengenai anda dan gereja anda.

B. Gunakan pendekatan yang tidak mengancam. Pastikan anda menyatakan tujuan atau sebab anda melawat.

C. Berikan hala tuju dan tujuan kepada usaha lawatan anda. Tentukan lebih awal apa yang anda mahu capai dalam lawatan anda.

D. Kaitkan kedudukan atau keadaan orang tersebut di dalam hidup anda.

E. Jadilah seorang yang penuh pujian dan tegas jika sesuai.

F. Biarkan anda yang memimpin perbualan itu. Ingat bahawa anda yang menelefon.

G. Tanyakan soalan, tetapi jangan mengungkit.

H. Tunjukkan diri anda. Anda tidak perlu membuat promosi untuk gereja anda.

I. Kongsikan apakah maknanya bagi anda untuk menjadi anggota kepada gereja anda.

J. Tanyakan jika ada cara yang anda boleh bantu, terutama sekali jika orang yang anda lawat itu adalah orang baru di kawasannya.

K. Pastikan anda menjemput mereka datang ke apa sahaja program sosial yang dijadualkan di gereja. Tawarkan diri untuk menjemput mereka jika mereka memerlukan kenderaan.

L. Hormat ruang dan masa seseorang. Orang biasanya tidak begitu gemar menerima tetamu yang tidak diundang.

M. Memasuki rumah seseorang adalah suatu kesempatan dan bukannya hak. Rancang lawatan anda kepada yang lebih ringkas. Minta 10-15 minit masa mereka dan ikuti masa yang ditetapkan kecuali anda diminta untuk terus berada di sana lebih lama.

N. Jadilah diri anda.

O. Tinggalkan beberapa maklumat kepada orang yang anda lawati. Jangan biarkan mereka menjadi bosan dengan maklumat yang boleh mereka baca sendiri.

P. Beritahu mereka bahwa anda sentiasa boleh dihubungi. Anda boleh memilih untuk meninggalkan nama dan nombor telefon anda.

Q. Perhatikan masa lawatan anda dengan berhati-hati. Hindari lawatan pada waktu makan atau terlalu awal pada waktu pagi.

R. Kenal pasti dan perhatikan “suasana emosi” di dalam rumah.

S. Dengarkan kebimbangan utama, masalah keluarga, kesunyian, kesedihan dan kedukaan, dan kebimbangan kerohanian.

T. Jika perlu, rujuk kepada pendeta jika anda fikir lawatan susulan boleh membantu.

**JENIS-JENIS LAWATAN: (OH-9)**

**1. Melawat Anggota Gereja**

Hasil kaji selidik gereja yang dilakukan di Australia dan Amerika Syarikat secara keseluruhannya menunjukkan keperluan untuk melawat anggota yang hidupnya mungkin berada dalam kekacauan atau masalah. Kita perlu mengambil berat di antara satu dengan yang lain dan perhatikan panggilan halus untuk mendapatkan pertolongan.

Pada tahun 1994, satu kaji selidik dijalankan untuk bekas anggota Gereja Seventh-day Adventist di Australia. Tujuannya adalah untuk menemukan sebab kepada peratusan jumlah mereka yang murtad yang tinggi. Pada tahun 1993, peratus anggota yang murtad di Australia dan New Zealand adalah 68.4%. Untuk setiap tiga orang yang dibaptiskan, kira-kira dua orang anggota telah meninggalkan gereja.

Empat puluh lima peratus daripada responden memiliki lima atau lebih sahabat yang rapat di gereja semasa mereka berada di gereja. Empat puluh lima peratus memiliki dua hingga empat sahabat seperti itu. Satu daripada sepuluh memiliki hanya satu atau tiada sahabat seperti itu.

Satu daripada sebab utama mereka meninggalkan gereja dinyatakan seperti ini “Saya tidak diperlakukan seperti seorang manusia.” Ajaran gereja mengatakan bahawa anggota kepada Tubuh Kristus adalah sebahagian daripada komuniti yang ditandai dengan kasih dan persekutuan Kristian. Ini membawa kepada beberapa jenis hubungan yang tertentu. Hubungan yang bercanggah atau tidak sehaluan di antara bekas anggota dan anggota lain di dalam gereja telah membawa kepada situasi yang teruk. Ini dinyatakan banyak kali pada ruangan komen yang ditulis oleh responden.

Kaji selidik ini juga menunjukkan bahawa dalam kurang daripada satu pertiga kes, pendeta melawat semasa mereka masih menjadi anggota. Dalam kira-kira satu pertiga kes yang lain, terdapat lawatan anggota gereja atau panggilan telefon atau nota daripada pendeta atau anggota gereja. Dan dalam lebih daripada satu pertiga kes, tidak ada lawatan atau panggilan telefon kepada mereka yang kemudiaannya tidak lagi bergabung atau meninggalkan gereja.

Alwyn Salom mengatakan: “Perkara ini berbicara untuk diri mereka. Berapa ramai mereka yang dalam proses untuk keluar daripada gereja boleh dipulihkan dengan gabungan pelayanan pendeta dan anggota dimulakan sebaik sahaja keadaan ini dikesan?” Dia juga berkata “Gereja perlu memiliki pelayanan lawatan yang berterusan (kedua-dua pendeta dan pelawat lain) untuk mengesan masalah dan melayani mereka.”

Alangkah baiknya untuk mengadakan lawatan berkala sebelum masalah menjadi nyata dan jelas. Ia boleh membantu mencegah masalah serta kemurtadan.

**2. Pesakit Kanser**

Ini adalah bahagian yang besar untuk dibincangkan tetapi kita hanya akan menyentuh perkara tertentu. Terdapat banyak khidmat sokongan yang tersedia untuk memberi sokongan dan bimbingan.

Wanita, apabila mereka pada mulanya mendapat tahu bahawa mereka mempunyai kanser, mereka biasanya terkejut, bingung, takut, berputus asa, cemas, atau kecewa. Terdapat pelbagai jenis emosi yang mungkin digambarkan.

Pesakit dan keluarga sedang menghadapi pergolakan. Kedua-duanya menghadapi kehancuran, kedua-duanya mungkin memerlukan perubahan yang ketara dalam corak hidup mereka dan semua mereka memerlukan sokongan untuk membantu mereka menangani di antara satu dengan yang lain dan dengan diri mereka sendiri. Disinilah di mana mereka yang berpengalaman dan mahir boleh membantu—pendeta, chaplain, kaunselor, dan mereka yang terlatih untuk mengurus trauma seperti ini.

Tetapi, sebagai wanita Kristian kita boleh berada di sisi mereka untuk menawarkan bantuan atau telinga yang mendengar. Jangan takut untuk memandang mata pesakit kanser apabila anda berbicara dengan mereka dan berbicara mengenai kanser jika itu yang mahu dilakukan oleh orang tersebut. Sebaliknya, berhati-hati kerana semasa dalam pengalaman yang panjang dengan penyakit kanser, pesakit itu mungkin berasa penat untuk menceritakan kisah itu sekali lagi apabila seseorang bertanya, “Apa khabar?”

Apabila pesakit itu pulang ke rumah dan rawatan utnuk kanser terus berjalan, bantuan praktikal mungkin diperlukan. Lawatan ke rumah yang singkat dengan sepinggan makanan mungkin apa yang sangat diperlukan. Bunga atau benda-benda kecil yang berguna adalah cukup dihargai. Seseorang untuk mengupas kulit kentang atau kerja menerika untuk setengah jam mungkin sangat membantu.

Selalunya “berada bersama” yang sering kita lakukan dan kita terlepas untuk “melakukan sesuatu” untuk membantu orang yang sakit atau seseorang yang menghidap kanser.

**3. Ibu yang Baru Bersalin/Bayi Baru**

Lawatan kepada seorang ibu yang baru bersalin boleh menjadi suatu pengalaman yang indah untuk kedua-dua pihak—ibu dan juga pelawat—jika dilakukan secara penuh peka. Jika anda telah ditentukann menjadi pelawat kepada ibu yang baru bersalin, terdapat beberapa perkara yang perlu diingat:

1. Ibu-ibu yang baru bersalin biasanya hanya berpusat kepada bayi mereka pada masa ini. Semua perbualan harus berkaitan dengan bayi jika pelawat ingin didengar.

2. Cuba untuk mengingat kembali pengalaman anda sendiri sebagai seorang ibu yang baru dan pada setiap kelahiran yang berikutnya. Apakah anda suka mempunyai tetamu dan apa yang anda mahu akan berlaku atau bicarakan?

3. Beberapa ibu akan berasa sangat letih dan sakit dan hanya mahu mempunyai beberapa orang pelawat sahaja atau hanya lawatan yang singkat. Mereka yang lain mungkin berasa kesunyian dan jauh dari keluarga dan sahabat dan akan memerlukan sokongan.

Ibu baru sering kali menyatakan keinginan mereka untuk “melakukan dengan betul”. Adalah suatu tanggungjawap yang mendalam dan signifikan untuk melawat ibu baru dan berkata, “Selamat datang ke keluarga Tuhan.” Kata-kata seperti ini mungkin tidak sesuai untuk digunakan, tetapi lawatan anda mengatakannya. Kata-kata yang selalunya lebih sesuai untuk diucapkan adalah, “Tuhan memberkati anda dan bayi baru anda.” Para bapa biasanya yang akan memberikan respon kepada kata-kata ini. Hadiah yang kecil dan kad sentiasa diterima dengan tangan yang terbuka.

Jadikan lawatan itu singkat dan indah, kecuali si ibu mengatakan dengan jelas bahawa dia mahu berbicara dengan anda lebih lama. Jika anda datang dari gereja di mana terdapat kumpulan kanak-kanak yang kecil dan kelas Sekolah Sabat yang mana ibu tersebut boleh membawa bayinya bersama, beritahu kepadanya tanpa nada yang mendesak. Lebih baik lagi jika anda membawa risalah yang kecil yang menunjukkan apa yang ada di sekitar anda—kumpulan anak-anak kecil, kelas Sekolah sabat, dan sekolah gereja.

**4. Bayi dan Kanak-kanak yang Sakit**

Walaupun ini adalah bahagian di mana mereka yang profesional sahaja dilibatkan, anda mungkin disuruh atau diperlukan untuk melawat ibu bapa yang berhadapan dengan cabaran ini. Bayi yang sakit boleh menjadi sangat menghancurkan, terutama sekali kepada mereka yang pertama kali menjadi ibu. Dalam situasi ini, ramai ibu yang akan mengalami kesedihan yang mendalam. Mereka mengharapkan seorang bayi yang sihat dan keadaan ini sesungguhnya bukan perkara yang dirancang. Mereka akan menghabiskan banyak masa di unit rawatan rapi melihat, dudku, dan memegang kaki atau tangan bayi mereka melalui palang besi pada katil hospital. Jururawat menjaga bayi mereka dengan apa sahaja cara secara fizikal, tetapi mungkin si ibu memerlukan sokongan rohani.

Kita harus ingat bagaimana Yesus mengambil berat, memberkati, dan menyembuhkan anak-anak kecil. Jangan berbincang tentang hal perubatan dengan ibu tersebut. Bersedia untuk menawarkan sokongan rohani. Anda akan menerima rasa penerimaan yang kuat jika si ibu mahu anda berdoa dan barulah anda menawarkan diri untuk berbuat sedemikian.

Apabila melawat kanak-kanak di hospital, biasanya ibu bapa yang akan menerima kebaikan dari lawatan anda. Ibu bapa biasanya berasa sangat risau jika anak mereka berada di hospital. Buku kanak-kanak yang kecil atau majalah remaja selalunya sesuai untuk diberikan kepada anak. Jika ibu bapa berseorangan dan berasa risau, ini adalah peluang emas untuk duduk bersama dengan mereka dan memberikan sokongan. Atau anda boleh mengalakkan ibu bapa tersebut untuk keluar berjalan-jalan di luar atau mendapatkan makanan sementara anda menunggu pada tepi katil.

Sama seperti dalam semua pertemuan dengan mereka yang sakit, sentiasa berhati-hati dalam berdoa. Ingat—anda selalu boleh berdoa dengan senyap. Dalam perbualan anda dengan ibu bapa, anda akan tahu sama ada orang tersebut mahu anda berdoa atau tidak. Perhatikan, dengar dan cuba fahami. Sentiasa berempati.

**5. Kandungan Meninggal Dunia, Keguguran, dan Kematian Neonatal.**

Ini adalah perkara biasa seperti yang dijangkakan secara umum. Satu daripada 115 bayi dalam masyarakat kita akan meninggal dunia atau meninggal setelah dilahirkan.

* KEGUGURAN adalah kehilangan anak yang berusia kurang daripada 20 minggu selepas persenyewaan.
* KANDUNGAN MATI adalah kehilangan anak selepas usia kandungan melebihi 20 minggu.
* KEMATIAN NEONATAL adalah kematian yang terjadi semasa 28 hari yang pertama selepas dilahirkan.

Biasanya chaplain dan/atau pekerja sosial yang akan berjumpa dengan ibu atau ibu bapa jika perkara ini berlaku di hospital. Jika anda adalah saudara atau sahabat terdekat, anda pasti mahu menghubungi ibu bapa yang sedang berduka ini. Ia akan membantu jika ada tindakan susulan apabila ibu muda ini kembali ke rumah. Inilah peluang anda untuk membantu. Terdapat beberapa perkara yang perlu dipertimbangkan dalam senario ini.

Setiap orang yang berduka adalah berbeza dan tidak akan meratapi kehilangan mereka dengan cara yang sama. Ada yang berdiam, ada yang menangis. Pada peringkat yang lain, akan ada penafian (seperti tidak dapat menerima kenyataan). Jika ibu bapa tidak mempunyai pertalian agama dan anda diminta untuk melawat mereka, anda mungkin akan mendapati ibu bapa yang muda ini akan mengingati hubungan mereka dengan gereja pada masa ini. Mereka mungkin bergantung kepada anda sebagai wakil gereja atau Tuhan dan mengharapkan sesuatu.

Ingat, ini adalah pengalaman yang sangat mengecewakan. Kebanyakan ibu bapa telah memikirkan tentang anak mereka yang membesar dan berkembang dengan sempurna dan mempunyai rancangan untuk kehidupannya. Semua harapan kini musnah dan sukar dipercayai perkara ini telah berlaku. Mereka tidak menyangka anak mereka akan mati sebelum mereka. Ia adalah pengalaman yang sangat sukar.

Di sini adalah beberapa ungkapan daripada ibu yang kematian bayi mereka. Ungkapan ini akan membantu kita untuk memahami.

“Anakku, jangan mati—hanya orang yang tua akan mati.”

“Tidak ada seorangpun yang dapat memahami bagaimana perasaan saya kehilangan bayi saya. Tidak ada sesiapapun yang boleh saya kongsikan pengalaman saya.”

“Susu badan, darah, air mata—seolah-olah seluruh tubuh saya sedang menangis.”

“Ibu saya memberitahu saya bahawa kematian anak saya adalah yang terbaik. Bagaimana dia tahu apa yang terbaik?”

“Saya telah belajar betapa berharga, lemah, dan ajaibnya kehidupan. Ini adalah warisannya untuk saya.”

“Tangan saya sangat kosong dan payudara saya sangat penuh.”

Apabila seseorang mendekati ibu bapa muda yang kematian bayi mereka, ia boleh menjadi sedikit merisaukan pada mulanya. Pergi dengan senyap dan lembut, kemudian duduk dan dengar kisah mereka jika ia diceritakan. Air mata anda, ditambah lagi dengan air mata si ibu boleh menjadi suatu pengalaman yang sangat berharga. Keadaan ini menyentuh pengalaman emosi yang sangat bermakna dan terdalam mengenai kehidupan dan kematian. Tuhan boleh dirasakan berada sangat dekat. Kita hanya perlu menjangkau—Dia sentiasa ada untuk bersama-sama dengan kita dan untuk menujukkan diri-Nya apabila Dia dijemput. Dia memahami—Dia telah memberikan satu-satunya anak-Nya.

Berikan dorongan kepada ibu dan/atau ayah dan keluarga untuk melalui dengan perlahan-lahan dan tenang fasa ini dalam hidup mereka. Pilih kata-kata anda dengan bijak dan dengan pimpinan Tuhan. Lebih baik tidak berkata apa-apa dan peluk ibu bapa tersebut dan mungkin berkata, “Tuhan berserta anda,” daripada mengucapkan kata-kata yang salah dan menjauhkan di antara satu dengan yang lain.

Apabila seseorang kehilangan orang yang dikasihi disebabkan kematian, kita tidak suka mendengar kata-kata seperti, “Semuanya akan baik-baik sahaja—anda dapat mengharunginya.” Atau, “Anda boleh mempunyai seorang lagi bayi nanti.” Kata-kata seperti ini membuatkan kita menjadi marah dan terganggu. Kita tidak mempercayainya. Bersama-sama dengan mereka dalam kedukaannya dan tawarkan kedamaian daripada Tuhan dan juga persahabatan. Mereka mungkin lebih menghargai beberapa kata-kata Alkitab yang anda temui sangat membantu dalam pengalaman anda sendiri—bacakan setelah anda diberikan kebenaran untuk melakukannya.

**6. Pesakit yang Meninggal Dunia – Menjadikan Lebih Mudah**

Melawat pesakit yang meninggal dunia boleh menjadi sangat memenatkan dan menyedihkan. Anda mungkin mempunyai saudara atau sahabat yang meninggal dunia. Ada ramai orang yang akan mati kesepian dan disinilah orang-orang Kristian yang peka boleh melayani. Kita boleh membawa kemesraan, ketenangan dan persahabatan dengan orang-orang seperti itu.

1. Jika orang tersebut sakit di rumah, hubungi mereka terlebih dahulu untuk memeriksa keadaan pesakit dan masa yang paling sesuai untuk melawat.

2. Periksa untuk melihat jika pesakit atau penjaga mungkin memerlukan sesuatu yang boleh anda bawa.

3. Ingat bahawa pesakit juga mungkin bersedih atau keliru. Lawatan dan sikap memahami anda boleh membawa kestabilan kepada diri pesakit.

4. Berhati-hati dengan masa. Lawatan yang panjang akan menggagalkan tujuan.

5. Fokus sepenuhnya kepada pesakit dan berikan mereka perhatian yang sepenuhnya. Komunikasi bukan lisan kadang-kadang boleh menjadi sangat membantu seperti bercakap. Baca ayat Alkitab yang pendek atau bacaan yang lain. Jadilah peka.

6. Selain daripada bunga, hadiah kecil yang lain juga sesuai seperti sabun, losyen badan, kaset (lagu kegemaran, puisi, dan bacaan Alkitab), baju lengan panjang yang lembut atau jaket tidur, selimut yang berwarna-warni, buku nota, gambar, uncang teh, majalah, atau bakul yang mengandungi pelbagai jenis hadiah kecil yang dibalut.

7. Berhati-hati dengan nada suara anda. Jangan menjerit. Berbicara dengan jelas dan jangan berbicara mengenai pesakit dengan orang lain di dalam bilik. Pergi ke luar jika perlu.

8. Jika orang itu tidak sedarkan diri, sebut nama mereka dan nyatakan siapa anda dan juga tujuan kedatangan anda. Jadilah peka. Kongsikan sebaik yang anda tahu dan boleh. Anda boleh membaca teks dan mengucapkan doa yang ringkas. Orang dalam keadaan itu biasanya bertindak balas dengan suara keluhan yang kecil.

Beberapa nasihat untuk perbualan dengan orang yang hampir mati:

* Ingat dan kenang semula masa-masa yang indah jika sesuai.
* Jangan takut untuk berbincang tentang kematian—biarkan pesakit meluahkan perasaan terdalam mereka.
* Biarkan mereka menangis dan mengongsikan perasaan mereka. Ini adalah normal pada beberapa peringkat proses kematian.
* Jadilah seseorang yang mendengar dengan simpati dan biarkan pesakit berbicara.
* Tenang dan yakinkan mereka—biarkan mereka tahu bahawa semua rungutan dan dendam pada masa lalu sudah dimaafkan dan dilupakan.
* Sentuh—pegang tangan, kucup dahi, atau peluk. Ini lebih penting daripada apa sahaja ubat yang ada sekarang.
* Cari tahu jika pesakit mahu berbicara mengenai keadaan mereka dengan bertanya, “Mahukah anda berbicara mengenainya?”
* Jangan berceramah atau berkhotbah—berikan dorongan, simpati dan kasih.
* Tawarkan diri untuk membeli, melakukan suatu tugas, menulis atau membuat panggilan.
* Bincangkan mengenai berita yang penting—jangan bercakap kosong.
* Beberapa pembuka bicara yang normal seperti, “Apa khabar?” adalah menjengkelkan kepada orang yang hampir mati. Kebanyakan pesakit memberikan tindak balas kepada ucapan “Hello’ atau “Saya gembira melihat anda” dan itu adalah cukup.

Satu perkataan terakhir: Harapan. Keajaiban memang berlaku. Jangan berdiam apabila masa hadapan disebutkan. Apabila seseorang berhadapan dengan ketidakpastian, jangan menyangkal harapan. Kongsikan, berikan, dan percaya padanya.

Biarkan pesakit itu tahu betapa anda bersyukur kerana mengongsikan sebahagian kehidupan kepada mereka. Jangan biarkan kesedihan dan ketidakselesaan di dalam situasi yang erat ini merampas kewajipan dan kegembiraan anda untuk mengucapkan, “Terima kasih.”

Jika anda tidak melakukannya dengan kerap atau sebelum ini, dan jika sesuai, jangan takut untuk mengatakan, “Saya mengasihi anda.”

Jika lawatan anda boleh membuatkan orang yang hampir mati itu berasa selesa dan sedikit mengembirakan atau jika itu boleh memberikan dia harapan, ia telah menjadi lawatan yang benar-benar berjaya.

**KESIMPULAN**

Lawatan adalah mengenai memberi manfaat atau berkat kepada orang yang dilawat. Pelawat berada di sisi untuk mendengar, berempati dan menunjukkan bahawa mereka menghargai orang tersebut sebagai sahabat, anggota komuniti, dan anak Tuhan. Sama ada disebabkan oleh peristiwa tertentu atau hanya keingingan untuk menjangkau seseorang, lawatan adalah tugas penting untuk Tubuh Kristus.

**BIBLIOGRAFI**

Davies, Mary Lou. *“My Role as a Support Person in my Church.”* 1989

Potter, Ann DAN Upson, Norma. *When Someone You Care for is Dying*. Diterbitkan oleh McCulloch Publishing Pty Ltd, 1990.

Salom, Alwyn P. *“Former Adventist Survey Report.”* South Pacific Division. 1995.

Trimyer, Bill. *“Guidelines for Pastoral Care Visits.”*

**RUJUKAN**

Berikut adalah senarai cadangan bahan bacaan tambahan untuk topik lawatan.

Amen, Carol. *Dear Friend; the Caring Ministry of Writing Letters.* Boise: Pacific Press

Publishing Association. 1986.

Ini adalah buku kecil yang menggalakkan orang ramai untuk menulis tentang cara-cara untuk melawat orang lain dan membincangkan tentang konsep menulis surat adalah suatu pelayanan. Nota atau surat boleh dibaca berulang kali, walaupun lama setelah lawatan. Seseorang yang telah menerima 200 keping kad simpati berkata, dia sentiasa menikmati nota tulisan tangan di dalam kad tetapi jarang sekali membaca kata-kata yang dicetak di dalam kad.

Becker, Arthur H. *The Compassionate Visitor.* Minneapolis: Augsburg Publishing

House. 1985.

Tajuk bab termasuk “Seni Mendengar,” “Lawatan Hospital,” dan “Penggunaan Kitab Suci.” Kandungan buku ini juga termasuk “Hak Undang-undang Seorang Pesakit,” dan senarai istilah-istilah perubatan yang komprehensif untuk membantu lawatan orang awam.

Biddle, Perry H. *A Hospital Visitation Manual.* Grand Rapids: William B. Eerdmans

Publishing Comp. Disemak semula. 1994.

Ini adalah sumber yang sangat baik dengan tiga bahagian utama: Persediaan lawatan kepada yang sakit; Penjagaan terhadap jenis pesakit yang spesifik; Pelayanan dan sumber lain. Setiap bab diakhiri dengan ayat Alkitab yang sesuai dan pernyataan doa yang sangat indah. Buku ini boleh dimasukkan ke dalam beg anda dengan selesa.

Kirkwood, Neville A. *Pastoral Care in Hospitals.* Australia: E. J. Dwyer Pty Ltd. 1995.

Buku ini adalah bahan yang sangat berharga untuk semua mereka yang melawat orang sakit. Penulis membahaskan setiap topik dengan mendalam dan meluas termasuklah ekspresi wajah, penampilan, suara, postur badan, tindakan, dan adab. Tiga bahagian utama meliputi “Untuk Pelawat Hospital” “Untuk Pengerja Pelayanan Orang Awam” dan “Pendeta Melawat Hospital.”

Kuzma, Kay and McKean, Carol. *Welcome Baby Handbook for Partners and*

*Friends.* Trans Tasman Union Conference. 1991.

Untuk mereka yang mahu melibatkan diri dalam program Menyambut Bayi yang berjaya, buku ini akan menerangkan semuanya. Ia adalah buku panduan bagaimana untuk melawat ibu bapa kepada bayi yang baru lahir, untuk memelihara persahabatan dan untuk membantu memimpin keluarga kepada Tuhan.

Lord, Janice Harris. *Beyond Sympathy.* Ventura: Pathfinder Publishing of California.

1992.

Apa yang harus dikatakan dan dilakukan untuk seseorang yang menderita kecederaan, penyakit atau kehilangan. Boleh didapati di Pusat Buku Adventist.

Low, Pastor R. K. *Introducing Christ.*

Disusun oleh Pendeta K. R. Low sewaktu dia menjadi pendeta di Sydney Adventist Hospital, ini adalah buku kecil yang disertakan dengan panduan yang sangat berguna untuk lawatan di hospital.

Mazz, Judith. *The Art of Personal Visitation*. Audio cassette. 1997.

Ini adalah ceramah yang diberikan oleh Judith sewaktu pertemuan mesyuarat lembaga untuk Pelayanan Wanita di Wahroonga pada tahun 1997.

Tengbom, Mildred. *Praying with Someone Sick.* St. Meinrad: Abbey Press.

**Mengenai Penulis**

Joy Butler telah bekerja sebagai Guru Alkitab, elder, pengarah Meals on Wheels, dan chaplain sebelum menjadi pengarah Pelayanan Wanita di South Pasific Division. Dia mengumpul dana untuk ADRA Thailand bagi projek Keep Girls Safe di mana dia dan anak lelakinya membantu dalam persediaan projek ini. Program ini membantu wanita-wanita muda mengelakkan diri dari kegiatan pelacuran, hamba seks dan penderaan. Dia juga penasihat kepada Penjangkauan Kristian untuk Kesatuan Kesederhanaan Wanita Kristian Sedunia.