

Memenangi Kembali Anggota

Yang Hilang

Seminar Persijilan Kepimpinan

Pelayanan Wanita

Tahap 2

Panduan Penyampai

Kandungan

[PENDAHULUAN 3](#_Toc160235846)

[KEPERLUAN UNTUK MEMENANGI KEMBALI 4](#_Toc160235847)

[MEMULAKAN (OH-5) 5](#_Toc160235848)

[MENUBUHKAN KUMPULAN PELAYANAN MEMENANGI KEMBALI 6](#_Toc160235849)

[MESYUARAT KUMPULAN PELAYANAN MEMENANGI SEMULA 8](#_Toc160235850)

[SUBJEK-SUBJEK ORIENTASI/LATIHAN 9](#_Toc160235851)

[MESYUARAT SUSULAN 17](#_Toc160235852)

[SUMBER 18](#_Toc160235853)

**MEMENANGI KEMBALI BEKAS ANGGOTA**

# PENDAHULUAN

Perumpamaan domba yang hilang boleh dijumpai dalam Lukas 15:4-6 (OH-1) “Jika seorang antara kamu mempunyai seratus ekor domba lalu kehilangan seekor, apakah yang akan dilakukannya? Dia akan meninggalkan sembilan puluh sembilan ekor domba di padang lalu pergi mencari domba yang hilang itu sehingga ditemukannya. Setelah dia menemukannya, dia memikul domba itu di atas bahunya. Setibanya di rumah, dia memanggil sahabat-sahabat dan jiran tetangganya lalu berkata, ‘Bergembiralah dengan aku kerana aku telah menemukan domba aku yang hilang itu.’” Gembala tidak puas hati dengan 99% dombanya yang selamat—dia mahukan 100%. Dan dia tidak berhenti selagi dia tidak menemukan domba seekor yang hilang itu.

Ini kerana, domba itu tidak tahu ia dalam bahaya—tetapi gembala itu tahu. Gembala tahu bahawa ada singa gunung dan binatang buas lain yang ingin membaham domba itu. Dia tahu domba mungkin akan merayau ke tepi tebing atau tenggelam ke dalam sungai. Domba itu mungkin tidak merayau secara sengaja. Ia mungkin lebih menumpukan perhatiannya pada rumput-rumput segar di hadapan dan bukan pada kawanannya dan berjalan ke arah yang berlawan dari domba-domba lain. Bagaimana ia terjadi adalah tidak penting. Apa yang penting adalah domba itu telah hilang dan ia sekarang dalam bahaya.

Lihat apa gembala lakukan apabila dia menjumpai dombanya yang hilang. Dia “memikul domba itu di atas bahunya... memanggil sahabat-sahabat dan jiran tetangganya lalu berkata, ‘Bergembiralah dengan aku kerana aku telah menemukan domba aku yang hilang itu’” (ayat 6).

Perumpamaan ini memberitahu kita bahawa manusia yang hilang penting bagi Tuhan—dan mereka juga penting bagi kita. Ia tidak penting jika seseorang itu meninggalkan gereja secara sengaja, menjadi tertekan dengan masalah peribadi, atau hanya terkeluar dari kelaziman untuk ke gereja. Apa yang penting bagi Tuhan —dan yang patut menjadi satu kepentingan bagi kita—adalah bahawa mereka tidak lagi ke gereja.

Kebanyakan anggota jemaah mungkin berpuas hati dengan 99% kehadiran anggota gereja dalam kebaktian berkala. Walau bagaimanapun, banyak gereja mempunyai kurang dari 99% yang hadir. Adakah kita harus berpuas hati dengan melihat hanya sebahagian dari anggota gereja kita yang selalu hadir? Jika kita percaya perumpamaan tentang domba yang hilang, matlamat kita haruslah pada kehadiran 100%.

Dalam buku Lukas, fasal yang sama, ayat 8-9, terdapat satu lagi perumpamaan yang mengilustrasikan kepedulian Tuhan kepada mereka yang hilang. **(OH-2)** “Atau seandainya seorang perempuan yang mempunyai sepuluh keping wang perak kehilangan sekeping, apakah yang akan dilakukannya? Dia akan memasang pelita lalu menyapu rumah dan mencari dengan cermat sehingga dia menemukannya kembali. Setelah itu, dia memanggil sahabat-sahabat dan jiran tetangganya dan berkata, ‘Bergembiralah dengan aku kerana aku telah menemukan sekeping wang yang hilang itu.’” Ayat 10 **(OH-3)** memberitahu kita, “Aku berkata kepadamu bahawa malaikat-malaikat Allah bergembira kerana seorang yang berdosa bertaubat.” Sebagai wanita, kebanyakan kita boleh memahami kecemasan yang dirasakan apabila mencari barang penting yang hilang—dompet, kunci, mungkin juga persahabatan. Tuhan telah menunjukkan kepada anda kepentingan untuk memenangi kembali wanita-wanita yang hilang dari gereja—mereka yang tidak lagi hadir, tidak kira apa pun alasannya.

# KEPERLUAN UNTUK MEMENANGI KEMBALI

Bagi memulakan pelayanan memenangi kembali, perlu ada keperluan yang dikenal pasti dalam gereja anda dan keinginan yang sungguh-sungguh untuk memenangi kembali wanita-wanita yang tidak hadir. Apabila Tuhan menyentuh hati ahli Pelayanan Wanita, mereka harus berdoa tentang itu. Siapakah yang telah hilang dari gereja? Minta Tuhan memimpin anda kepada wanita yang perlu dijangkau. Ingat, doa merupakan kunci kejayaan dalam perjuangan ini.

Sebagai inspirasi, baca perumpamaan tentang “benda yang hilang” dalam Lukas 15 dan buku-buku lain tentang mereka yang hilang. Alat perlengkapan *Heart Call*, tersedia di AdventSource adalah sumber yang baik.

Fikirkan tentang para wanita yang anda kasihi yang sudah tidak lagi datang ke gereja. Tidakkah anda mahu mereka kembali? Tidakkah anda mahu saudari itu kembali duduk bersama anda di gereja? Yesus mahukan itu lebih dari anda dan Dia akan memimpin anda menjangkau kepada mereka dalam kasih dan persahabatan.

Semasa anda mempertimbangkan untuk melibatkan diri dalam pelayanan memenangi kembali, cuba nilai motivasi anda. Bolehkah anda menghulurkan persahabatan yang tulen kepada anggota yang hilang? Bekas anggota dan mereka yang jarang ke gereja boleh mengesan serta merta apabila anda sungguh-sungguh memeduli mereka. Anda harus sanggup melaburkan masa, usaha, dan diri dalam persahabatan, walaupun mereka tidak akan kembali,

Perkara lain yang perlu dipertimbangkan apabila memulakan pelayanan memenangi kembali: **(OH-4)**

* Kadang kala ia hanya memerlukan satu penjangkauan untuk memberitahu anggota yang hilang bahawa mereka dirindui dan orang itu akan datang semula ke gereja.
* Walau bagaimanapun banyak anggota yang hilang, memerlukan masa untuk disembuhkan, masa untuk sedar bahawa gereja memedulikan mereka dan masa untuk bertumbuh dalam hubungan dengan Tuhan dan anggota gereja yang lain.
* Biasanya, lebih lama seseorang itu tidak hadir ke gereja, lebih lama masanya untuk memenangi mereka semula.
* Banyak bekas anggota merasakan bahawa mereka tidak meninggalkan Tuhan; mereka hanya meninggalkan gereja.

# MEMULAKAN (OH-5)

1. **Bincang dengan pendeta**

Apabila pelayanan wanita anda mempunyai komitmen yang kuat untuk memenangi kembali, bincanglah dengan pendeta anda untuk memulakan pelayanan memenangi kembali para wanita yang berhenti ke gereja. Pendeta selalunya akan menyokong pelayanan seperti ini kerana mereka tidak selalu mempunyai masa untuk melawat individu-individu seperti ini, dan mereka biasanya tidak dialu-alukan ke dalam rumah mereka yang sudah meninggalkan gereja, terutamanya jika mereka adalah wanita yang tinggal sendirian.

1. **Kumpul maklumat**

Anda mungkin ingin menghubungi kerani gereja untuk mendapatkan nama-nama anggota yang berhenti ke gereja yang masih tinggal berhampiran gereja. (Program ini bukan disediakan untuk anggota yang sudah berpindah.)

Tempat lain untuk mencari orang Advent yang tidak lagi ke gereja di kawasan anda termasuklah:

* Direktori keanggotaan gereja
* Anggota gereja lain
* Saudara mara Advent
* Sekolah Alkitab bagi pelayanan penginjilan seperti Suara Nubuatan, Faith for Today, It Is Written, Breath of Life, La Voz de la Esperanza
* Rekod institusi pendidikan Advent dan senarai alumni
* Rekod VBS/CBS/APTA
* Rekod Sekolah Sabat
* Kad-kad sambutan/pendaftaran
* Kumpulan umum/seminar
* Majlis perjumpaan gereja

1. **Bincang dengan lembaga gereja**

Sesudah anda mendapat sokongan dari pendeta anda, seterusnya sampaikan rancangan anda kepada lembaga gereja untuk kelulusan dan meminta ahli lembaga nama-nama para wanita yang akan diletakkan dalam senarai untuk dituntut.

1. **Bentangkan rancangan kepada gereja**

Langkah seterusnya adalah untuk membentangkan rancangan anda kepada seluruh gereja. Ini boleh dilakukan oleh pemimpin pelayanan wanita, pemimpin pelayanan memenangi kembali, atau pendeta. Apa yang penting adalah untuk memberi anggota gereja peluang untuk menambah nama pada senarai dan untuk menerima program ini. Mereka perlu tahu bahawa mereka akan melihat semula wajah-wajah lama di gereja dan mereka haruslah menunjukkan kemesraan dan mengalu-alukan mereka.

1. **Bentukkan kumpulan pelayanan memenangi kembali**

Apabila kerisauan mulai meningkat, tiba masanya untuk membentuk sekumpulan wanita untuk mengambil bahagian dalam pemulihan ini. Anda akan berkumpul bersama mereka dan mula membuat rancangan untuk pelayanan. Anda harus berdoa khususnya untuk visi yang jelas mengenai pelayanan, individu yang ingin dituntut, dan bagaimana Tuhan ingin menggunakan setiap wanita dalam kumpulan ini.

# MENUBUHKAN KUMPULAN PELAYANAN MEMENANGI KEMBALI

Jumlah wanita yang diperlukan dalam kumpulan anda adalah berdasarkan saiz gereja anda dan jumlah wanita yang perlu dituntut semula.

Anda memerlukan pemimpin-pemimpin untuk mengusahakan pelayanan ini. Sekurang-kurangnya anda memerlukan seseorang untuk menjadi ketua pelayanan ini dan seorang lagi sebagai ketua pembelajaran Alkitab. **(OH-6)**

* Pemimpin pelayanan haruslah seorang yang mempunyai visi untuk memenangi dan juga mempunyai talenta rohani kepimpinan.
* Pemimpin pembelajaran Alkitab haruslah mempunyai talenta mengajar dan dapat memimpin kelompok kecil melalui pembelajaran Alkitab.

Dalam gereja yang lebih besar anda juga memerlukan pembantu pemimpin pelayanan memenangi kembali, penyelaras program, penyelaras data (atau penyimpan rekod). **(OH-7)**

* Pembantu pemimpin pelayanan haruslah mempunyai kebolehan pentadbiran, membantu pemimpin, menggantikan pemimpin jika tidak hadir, dan membantu menguruskan butir-butir pelayanan memenangi kembali.
* Penyelaras data (penyimpan rekod) haruslah seorang yang berkebolehan dalam perincian yang akan memasukkan nama ke dalam pangkalan data (pada komputer atau fail kad) dan menjejaki kemajuan setiap anggota yang hilang yang sedang dibimbing.

**(OH-8)**

* Penyelaras program haruslah mempunyai kebolehan dalam hospitaliti dan pentadbiran untuk menyelaraskan acara sosial dan mesyuarat di mana bekas anggota akan dijemput. Dia harus menjadi wanita yang memikul beban untuk anggota yang hilang, yang akan menjangkau dan membina persahabatan dengan mereka. Individu ini haruslah seorang yang penyayang dan tidak menghakimi yang dapat melihat di sebalik pilihan gaya hidup yang dibuat oleh anggota yang hilang. Selain sesi minum petang atau makanan istimewa yang lain, anggota yang hilang mungkin bertindak balas dengan baik terhadap mesyuarat mengenai topik yang menarik minat wanita seperti pencegahan rogol, isu kesihatan wanita, dan masakan vegetarian atau rendah lemak.

Sebagai tambahan pemimpin, satu bahagian yang penting dalam kumpulan pelayanan memenangi kembali adalah wanita yang akan menjadi mentor. Tugas mentor adalah untuk membuat perhubungan dengan wanita yang hilang dan secara langsung mengasihi mereka kembali ke gereja. Secara idealnya, setiap mentor membimbing tidak lebih dari dua individu pada satu masa, walau bagaimanapun yang paling baik adalah hanya satu individu sahaja. Mentor menjadi sahabat kepada wanita yang menjadi pasangannya dan membuat komitmen terbuka untuk meneruskan persahabatan selagi wanita tersebut bersedia untuk menjadi sahabat—sama ada dia akan kembali ke gereja atau tidak. Persahabatan tanpa syarat ini adalah kunci untuk memenangi semula anggota yang hilang. Dia perlu mengalami cinta tanpa syarat dari Yesus dalam bentuk manusia, iaitu seorang mentor.

Memilih mentor adalah satu tugas yang penting untuk pemimpin pelayanan. Mentor haruslah mempunyai sikap tidak menghakimi, pendengar yang baik, dan mempunyai hubungan baik dengan Tuhan. Tidak semua wanita dalam kumpulan anda berkelayakan untuk peranan ini. Ahli kumpulan yang mempunyai kesukaran untuk mengasihi, menerima, dan tidak menghakimi harus diberikan tugas lain dalam pelayanan dan bukannya menjadi mentor. Apabila melawat mereka yang ingin dimenangi, mentor mungkin sahaja akan berhadapan dengan gaya hidup dan amalan yang bertentangan dengan kepercayaan gereja. Mereka harus sedia mengasihi bekas anggota tersebut sungguhpun begitu, dan tidak mengkritik mereka tentang standard gereja atau isu-isu lain. Kritikan akan menghalau; kasih akan memenangi mereka.

Ingat bahawa kebanyakan orang tidak meninggalkan gereja Advent kerana doktrinnya. Banyak yang murtad kerana perasaan mereka telah disakiti, atau kerana penyakit atau keadaan yang lain. (Mereka tidak dapat datang untuk beberapa masa yang lama dan kemudian berhenti datang sama sekali.) namun mereka secara amnya tidak meninggalkan gereja kerana doktrin. Itulah sebabnya perbualan tentang doktrin atau standard akan mendatangkan lebih banyak mudarat daripada kebaikan.

Satu contoh kuasa kasih dan penerimaan dijumpai dalam Lukas 19:2-9, kisah Zakheus, si pemungut cukai, yang hanya ingin melihat Yesus ketika Dia melalui kota Yerikho. Sebagai pemungut cukai, Zakheus merupakan seorang yang disisihkan masyarakat kerana dia telah menipu ramai orang. Tetapi Zakheus ingin melihat Yesus lebih dari apa pun, dan kerana dia seorang pendek, dia memanjat pokok untuk mendapat pandangan yang baik semasa Yesus berlalu.

Yesus, tentu saja, tahu semua tentang Zakheus, dan Dia mendongak ke atas pokok dan memberitahu Zakheus untuk turun kerana Dia akan tinggal di rumahnya hari itu! Sesungguhnya suatu kehormatan telah diberikan Yesus kepada seorang pemungut cukai yang dibenci. Perhatikan bahawa Yesus tidak memberitahu Zakheus bahawa Dia akan pergi ke rumahnya jika dia bertaubat dari penipuan dan membayar kembali apa yang dia ambil dari orang. Tidak, Yesus membaca hatinya dan menerima Zakheus sebagaimana adanya. Namun sebagai tindak balas kepada kasih dan penerimaan seperti itu, perhatikan apa yang Zakheus lakukan seterusnya. Dia segera berikrar untuk memberikan separuh hartanya kepada orang miskin dan mengembalikan empat kali ganda wang yang telah dia curi dari orang lain.

Cerita ini mengilustrasikan kebenaran yang penting untuk pelayanan memenangi kembali. Orang-orang akan bertindak balas pada kasih dan persahabatan. Itulah sebabnya ia sangat penting untuk mempunyai mentor yang dapat bersahabat dengan orang lain dan tidak menghakimi mereka.

# MESYUARAT KUMPULAN PELAYANAN MEMENANGI SEMULA

Organisasi dan latihan yang baik adalah bahan-bahan utama untuk kejayaan pelayanan memenangi kembali. Pasukan pelayanan memenangi kembali anda perlu bertemu beberapa kali apabila anda memulakan pelayanan dan secara berkala sepanjang proses memenangi kembali dijalankan. Waktu mesyuarat boleh berubah. Anda mungkin bertemu di rumah dengan makanan ringan selama beberapa jam. Pada masa-masa lain anda mungkin bertemu selepas gereja selama 15-20 minit. Anda juga mungkin ingin bertemu selama satu jam semasa waktu pelajaran Sekolah Sabat.

Orientasi dan latihan boleh dicapai dalam 4-12 mesyuarat, bergantung kepada masa yang anda ada dan jumlah bahan yang anda ingin lalui. Semakin besar gereja anda dan semakin ramai wanita yang terlibat, semakin banyak pertemuan yang anda perlukan.

Cuba buat pertemuan sosial dan juga rohani. Persekutuan membina persahabatan. Tetapi ingatlah untuk melihat sebab pertemuan itu dan jangan terganggu. Anda akan mahu merangkumi seluruh agenda dalam masa yang diperuntukkan.

Terdapat beberapa garis panduan umum untuk semua mesyuarat kumpulan pelayanan memenangi kembali: **(OH-9)**

* Sentiasa menyertakan satu sesi doa dalam setiap perjumpaan. Galakkan para wanita berdoa untuk keperluan mereka sendiri serta keperluan wanita yang mereka ingin memenangi kembali
* Luangkan sebahagian daripada setiap mesyuarat mendengar laporan daripada mentor tentang pengalamannya membina persahabatan dengan wanita yang telah berhenti datang ke gereja. Pada masa ini, adalah penting untuk menganggap anggota yang hilang sebagai kawan sejati dan tidak mendedahkan perkara-perkara yang dia telah memberitahu anda secara rahsia.
* Laporkan kepada penyelaras data tentang perhubungan yang dibuat oleh mentor dengan anggota yang hilang serta laporan kemajuan mengenai mereka. Sertakan perincian seperti sama ada mereka mengambil pelajaran Alkitab, menghadiri kebaktian gereja atau acara sosial, dibaptis semula, atau kembali ke keanggotaan gereja dengan pengakuan iman. Sepatutnya ada laporan kemajuan secara berkala untuk semua orang dalam senarai anggota yang hilang.
* Sebelum menamatkan perjumpaan, buat rancangan untuk perjumpaan seterusnya (waktu, tempat, dan lain-lain).

Kumpulan pelayanan yang berkesan perlu melakukan perkara berikut: **(OH-10)**

* Mendorong pemimpin dan menyokongnya.
* Menubuhkan saluran komunikasi yang jelas—mendapatkan nombor telefon dan/atau alamat e-mel supaya ahli pasukan boleh dihubungi.
* Menghormati batasan. Datang tepat pada masanya ke perjumpaan, mulakan pada masanya, dan tamatkan pada masanya.
* Berurusan dengan konflik yang mungkin timbul—jangan mengabaikannya. Tunjukkan keprihatinan kepada individu yang terlibat, bukan di belakang mereka. Ini penting kerana orang sering meninggalkan gereja atas kesilapan menangani konflik. Oleh itu, adalah penting bagi pasukan pelayanan memenangi kembali untuk mengamalkan kemahiran pengurusan konflik yang baik.

SUBJEK-SUBJEK ORIENTASI/LATIHAN **YANG AKAN DIBINCANGKAN DALAM MESYUARAT PELAYANAN MEMENANGI KEMBALI**

*Setiap empat topik ini boleh dibincangkan dalam 1-3 mesyuarat pelayanan memenangi kembali. [Catatan kepada penyampai seminar: Mana-mana soalan perbincangan yang termasuk dalam topik A, B, C, dan D adalah baik untuk digunakan dalam perbincangan seminar anda.]*

**A. Melayani Mereka Yang Telah Hilang (OH-11)**

**Bidang tumpuan:** Sebab-sebab wanita meninggalkan gereja

Mengenal pasti wanita yang meninggalkan gereja

Membuat hubungan dengan anggota yang hilang

**Ayat-Ayat Semasa Berdoa:** Ibrani 12:2, 3; Filipi 4:6; Matius 7:7, 8

**Soalan-Soalan Fokus:** Minta para wanita untuk membincangkan soalan-soalan ini dan menerapkan pelajaran yang mereka pelajari dari pengalaman mereka sendiri kepada wanita hilang yang mereka harap untuk memenangi semula.

1. Kongsikan tentang masa anda berasa seperti ingin meninggalkan gereja. Apakah yang berlaku? Bagaimanakah perasaan anda? Apakah yang membantu anda mengatasi perasaan itu?
2. Adakah anda pernah dihubungi oleh organisasi yang anda lawati (mungkin gereja lain) dan anda tidak mahu dihubungi? Bagaimanakah perasaan anda?
3. Kongsikan pengalaman di mana seseorang datang ke rumah anda dan anda berasa tidak selesa. Adakah dia seorang jurujual? Seseorang dari denominasi lain? Apakah yang anda tidak hargai tentang lawatan mereka?

**Aktiviti-Aktiviti:**

1. Bincangkan sebab-sebab wanita meninggalkan gereja. Berikut adalah senarai sebab-sebab umum orang berhenti datang, berdasarkan penyelidikan di kalangan umat Advent: **(OH-12)**

* Konflik dengan pasangan dan/atau perceraian
* Konflik dengan anggota gereja lain
* Pindah ke bandar lain tanpa susulan antara gereja
* Membuat peralihan ke peringkat baru kehidupan
* Kehilangan hubungan mereka dengan Tuhan
* Kesunyian dan perasaan seolah-olah mereka tidak tergolong

1. Jika anda belum berbuat demikian, buat senarai wanita yang anda ingin kembalikan, berdoa dengan tekun untuk setiap nama. Anda sepatutnya mempunyai input dari pendeta, lembaga gereja, dan anggota gereja yang lain. Di samping itu, anda akan mahu menyemak sumber-sumber nama lain, seperti yang telah disebutkan.
2. Jemput para wanita, terutamanya mentor, untuk mula berdoa tentang wanita-wanita yang mereka boleh mula membina persahabatan.
3. Bincangkan cara untuk membuat hubungan pertama dengan anggota yang hilang.
4. Salah satu cara terbaik untuk membuat hubungan pertama adalah dengan menghantar kepada setiap wanita yang anda harapkan untuk dimenangi kembali, langganan setahun majalah *Women of Spirit* (tersedia dari *Review & Herald Publishing Association*). *Women of Spirit* menawarkan kadar langganan khas untuk pelayanan memenangi jiwa *Heart Call*(Panggilan Hati), jadi pastikan untuk menyebut *Heart Call* atau memberitahu mereka ia adalah untuk pelayanan memenangi kembali apabila anda menghantar senarai langganan anda. Mereka akan menghantar kad kepada anda untuk dihantar kepada setiap wanita yang menerima langganan yang memberitahu mereka bahawa gereja mengambil berat tentang dia dan menghantar dia langganan percuma untuk *Women of Spirit*. Ini akan memberi notis kepadanya untuk menantikan majalah itu.

Apabila wanita dalam senarai untuk dimenangi kembali telah mempunyai masa untuk menerima edisi pertama *Women of Spirit*, maka mentor boleh memanggil mereka, bertanya sama ada mereka mempunyai masa untuk membaca majalah itu, jika mereka menyukainya, dan sebagainya. Ini adalah cara mudah dan tidak mengancam untuk membuka komunikasi antara mentor dan ahli yang hilang.

1. Jika anda tinggal di kawasan di mana anda tidak dapat menghantar langganan *Women of Spirit*, menghantar buku renungan adalah idea yang baik. Selain itu, hubungi pejabat divisi anda untuk mengetahui tentang majalah-majalah lain yang anda boleh hantar kepada mereka atau bahan-bahan renungan lain. Apabila anda menghantar sebuah buku, pastikan anda menyertakan nota peribadi, supaya penerima tahu bahawa gereja anda memikirkan tentangnya. Jika anda memberinya langganan majalah, sertakan nota yang memberitahu dia bahawa ia dihantar oleh gereja. Dalam nota ini, pastikan untuk memberitahu wanita tersebut bahawa mereka sangat dirindukan. Kemudian mentor boleh membuat susulan dengan panggilan telefon dalam beberapa hari, bertanya jika wanita itu sudah mempunyai masa untuk membacanya, sama ada mereka menyukainya, dll.
2. Bincangkan langkah-langkah untuk berhubung buat kali kedua. Anda mungkin ingin:

* Bawa mereka keluar makan
* Menelefon mereka
* Menghantar kad ucapan dengan nota peribadi
* Menjemput mereka ke acara sosial (jauh dari gereja)

1. Bincangkan emosi yang mungkin akan dihadapi oleh mentor dari wanita yang hilang apabila berhubungan dengan mereka (OH-13)

* Penolakan—Adakah mereka peduli jika saya kembali?
* Curiga—Adakah saya sebahagian dari projek kegiatan gereja?
* Marah—Saya tidak ingin bercakap dengan kamu!
* Terkejut—Anda ialah orang pertama yang menghubungi saya selepas saya meninggalkan gereja.
* Ragu-ragu—Apa yang anda mahu? Wang?

Jika anggota yang hilang merasakan bahawa seseorang di gereja telah menyakitkan hatinya, jangan memberikan alasan. Ini akan menyinggung perasaannya, dan dia tidak akan mahu menjadi sahabat anda. Daripada membuat alasan, katakan sesuatu seperti ini, “Saya kecewa itu berlaku kepada anda. Datanglah semula dan berikan kami peluang yang kedua.”

**B. Proses Penyembuhan (OH-14)**

**Bidang Tumpuan:** Belajar menjadi pendengar yang lebih efektif

Bagaimana untuk menunjukkan anda prihatin terhadap para wanita yang telah berhenti menghadiri gereja

Bagaimana melayani keperluan para wanita yang tidak lagi menghadiri gereja

**Ayat-ayat Semasa Berdoa:** Yakobus 1:19; Galatia 6:2; Roma 12:9-13

**Soalan-Soalan Fokus:** Minta para wanita untuk membincangkan soalan-soalan ini dan menerapkan pelajaran yang mereka pelajari dari pengalaman mereka sendiri kepada wanita hilang yang mereka harap untuk memenangi semula.

* 1. Kongsikan sebuah pengalaman di mana anda benar-benar berasa perlu didengar, tetapi orang lain memotong anda dan terus bercakap. Bagaimanakah perasaan anda? Apakah beberapa sifat pendengar yang baik?
  2. Kongsikan pengalaman anda di masa lalu di mana anda sangat terluka atas keadaan yang sukar dan berharap seseorang akan memberi perhatian dan menunjukkan keprihatinan. Apakah yang paling bermakna untuk anda pada masa itu?
  3. Jika anda mempunyai masalah yang serius, di manakah anda akan berpaling? Jika dunia anda runtuh, di manakah anda boleh mencari seseorang yang benar-benar prihatin untuk membantu?

**Aktiviti-Aktiviti:**

1. Bincangkan langkah-langkah untuk bersahabat dengan wanita yang anda sedang mentor: (OH-15)

* Menjadi benar-benar berminat kepadanya.
* Selalu bersenyum. Berguraulah bila perlu.
* Ingat nama-nama orang yang penting baginya.
* Bercakap tentang minatnya. Pastikan dia memahami betapa pentingnya dia kepada anda; anda mesti ikhlas menjadi sahabatnya.
* Jadilah pendengar yang baik; dorong dia untuk bercakap tentang dirinya. (OH-16)
* Simpan rahsia sebagai amanah suci.
* Ingat, anda bukan berada di sana untuk berbual, memarahi, merayu, atau mendesak.
* Jangan bersikap membela diri. Jika dia marah, biarkan dia melepaskan kemarahannya.
* Tunjukkan empati. Jika dia telah terluka secara mendalam, biarkan dia meluahkan kesedihannya.
* Sikap terbuka, jujur, dan menerima akan membantunya sembuh jauh lebih baik daripada membuat alasan atau mempertahankan gereja.
* Jangan terburu-buru. Jadilah bijak dan tulus apabila menyatakan perasaan anda sendiri dalam melayani keperluan-keperluan dia.

1. Bincangkan langkah-langkah untuk menunjukkan keprihatinan anda: **(OH-17)**

* Jangan datang tanpa jemputan. Hubungi dia dahulu.
* Anda mungkin ingin membuat janji temu untuk berjumpa dengannya untuk makan tengah hari sebagai belanja anda.
* Mempunyai sikap yang positif dan menyokong.
* Hormati ruang peribadi dan tawarkan untuk bertemu di tempat yang neutral.
* Kenal pasti jika ada sesuatu yang boleh anda lakukan untuknya secara peribadi, seperti penjagaan anak, kumpulan sokongan, atau keperluan bahan.
* Ingat untuk meluangkan banyak masa untuk mendengar!

1. Rancang sesi minum petang atau acara sosial lain di tempat yang jauh dari gereja untuk menjemput anggota yang hilang. Mentor harus merancang untuk menjemput sahabatnya dan membawanya ke acara ini jika berkesempatan. Anggota yang hilang mungkin segan untuk menghadiri acara yang dianjur oleh gereja, dan ini akan memudahkannya.

**C. Membina Kepercayaan dan Iman (OH-18)**

**Bidang tumpuan:** Membina kepercayaan dalam hubungan anda dengan wanita yang tidak lagi menghadiri gereja

Mengetahui bila dan bagaimana untuk berkongsi iman anda dengan wanita yang tidak menghadiri gereja

Mengundang wanita yang anda bimbing untuk menyertai pembelajaran Alkitab atau kumpulan kecil

**Ayat-ayat Semasa Berdoa:** 1 Yohanes 3:18; 1 Petrus 3:15; Markus 1:35

**Soalan-soalan Fokus:** Minta para wanita untuk membincangkan soalan-soalan ini dan menerapkan pelajaran yang mereka pelajari dari pengalaman mereka sendiri kepada wanita hilang yang mereka harap untuk memenangi semula.

1. Kongsikan tentang suatu masa apabila seseorang mengecewakan anda dengan teruk sehingga anda berasa tidak dapat mempercayai mereka lagi. Apakah yang membantu anda benar-benar mempercayai seseorang?
2. Pernahkah anda berasa tidak selesa apabila seseorang cuba berkongsi iman mereka dengan anda? Apakah yang berlaku? Apakah yang anda lebih senangi?
3. Apakah disiplin rohani (doa, pelajaran Alkitab, renungan, puasa, menulis jurnal, dan lain-lain) yang paling membantu anda dalam perjalanan bersama Tuhan?

**Aktiviti-Aktiviti:**

1. Luangkan masa untuk membincangkan sifat-sifat sahabat yang boleh dipercayai: **(OH-19)**

* Tidak akan berbohong kepada anda
* Menghormati batas-batas anda
* Menghormati keputusan anda
* Menjaga martabat dan nilai anda
* Menginginkan yang terbaik untuk anda
* Menghormati kepercayaan anda

1. Beri masa kepada para mentor untuk merenungkan sama ada wanita yang mereka bimbing mula mempercayai mereka. Adakah mereka mengongsikan perasaan dalaman dengan mentor?
2. Apabila membincangkan cara untuk berkongsi iman anda dengan sahabat anda, pertimbangkan perkara berikut: **(OH-20)**

* Wanita yang anda bimbing kemungkinan besar masih mempercayai ajaran Advent, walaupun dia mungkin telah melupakan beberapa perkara.
* Dia tidak memerlukan ceramah tentang standard.
* Dia mungkin telah disakiti oleh gereja atau oleh seorang Adventist yang lain.
* Dia mungkin telah melakukan sesuatu yang dia rasa Tuhan tidak dapat mengampuni.
* Dia tidak akan berkongsi perasaannya yang sebenar sehingga dia mempercayai anda.

1. Bincangkan langkah-langkah praktikal untuk mengongsikan iman anda. **(OH-21)**

* Elakkan pertengkaran
* Berhati-hatilah agar tidak disesatkan oleh isu-isu doktrin jika hubungannya dengan Tuhan tidak kukuh.
* Bercakap dari segi keperluannya.
* Ceritakan kisah anda sendiri tentang pertaubatan atau bagaimana anda mula mengasihi Tuhan dan betapa pentingnya Dia dalam hidup anda sekarang.
* Jangan mendesaknya.
* Berbuat baik dan berbelas kasihan.
* Lepaskan isu itu jika dia tidak mahu membincangkannya.

1. Terokai realiti bahawa dalam perjalanan persahabatan mereka yang semakin meningkat, mentor mungkin mempunyai peluang menjemput rakannya untuk menerima Yesus dengan berdoa bersama-sama dan kemudian mengundang dia untuk membuat sesuatu yang akan membantunya terus bertumbuh dalam iman. Berikut adalah beberapa perkara yang perlu dipertimbangkan:

* Ia mungkin bukan masa yang sesuai untuk menjemput dia kembali ke gereja. Dia mungkin merasakan bahawa ia bukan tempat yang selamat tetapi bersedia untuk bertemu di rumah seseorang untuk kumpulan pelajaran Alkitab.
* Kongsikan beberapa amalan renungan harian anda kepadanya.
* Bercakaplah secara terbuka tentang keperluan anda sendiri untuk mempunyai sahabat-sahabat Kristian yang akan mendorong anda dan memastikan anda sentiasa bertanggungjawab.
* Jemput dia untuk menghadiri kelompok kecil atau kelompok doa, atau hanya untuk kamu berdua belajar bersama.
* Jangan putuskan persahabatan jika dia tidak bersedia untuk menyertai kelompok belajar. Bersabarlah.

1. Pemimpin pelajaran Alkitab harus memimpin dalam membuat rancangan untuk kumpulan kecil dan/atau pembelajaran Alkitab di rumah-rumah anggota. Bilangan kumpulan akan bergantung kepada bilangan anggota hilang yang bersedia untuk menyertai kumpulan tersebut. Ia mungkin akan lebih mudah bagi anggota yang hilang untuk pergi ke rumah seseorang daripada mengambil pelajaran di gereja, terutamanya jika wanita itu sudah lama tidak ke gereja.

Beberapa kelompok belajar termasuklah:

* Panduan pelajaran Alkitab *Come Alive With Jesus*, yang berfokuskan kepada membina hubungan dengan Yesus
* *Bible Studies for Busy Women*, yang merupakan pembelajaran hubungan yang disesuaikan khusus untuk keperluan wanita
* Buku atau pelajaran lain yang menarik bagi wanita: *Steps to Christ* juga mempunyai panduan belajar.

**D. Memperbaharui Komitmen kepada Kristus (OH-22)**

**BIdang tumpuan:** Menjemput sahabat anda untuk menghadiri gereja pada hari Sabat

Menjemput sahabat anda ke kumpulan umum

Merancang program untuk menyambut bekas anggota kembali ke gereja

**Ayat-ayat semasa berdoa:** Ibrani 10:25; Roma 10:17; Lukas 15:8-10

**Soalan-soalan Fokus:** Minta para wanita untuk membincangkan soalan-soalan ini dan menerapkan pelajaran yang mereka pelajari dari pengalaman mereka sendiri kepada wanita hilang yang mereka harap untuk memenangi semula.

1. Pernahkah anda merasa gugup untuk pergi ke gereja? Mungkin anda telah berhenti menghadiri dan kemudian kembali. Atau mungkin anda adalah pelawat dari gereja lain. Beritahu tentang pengalaman anda.
2. Apakah yang paling anda suka tentang kumpulan umum yang diadakan di gereja anda? Apakah yang anda tidak suka?
3. Adakah anda menikmati perayaan? Beritahu tentang pesta atau perayaan yang anda hadiri dan nikmati.

**Aktiviti-Aktiviti:**

1. Bincangkan fakta dimana kembali ke gereja selepas ketidakhadiran yang berpanjangan boleh menjadi sukar bagi seseorang. Bagaimanakah anda boleh menjadikannya pengalaman yang lebih positif? **(OH-23).**

* Menawarkan diri untuk menjemput dan membawanya ke gereja.
* Melatih penyambut tetamu untuk menyambut bekas anggota dengan mesra tanpa mempersoalkan sebab mereka sudah lama tidak hadir.
* Jemput dia untuk menyertai kelas Sekolah Sabat anda.
* Jangan meminta dia untuk berdiri dan memperkenalkan diri atau memakai tag ‘tetamu’.
* Jemput dia dan keluarganya ke rumah untuk makan malam pada hari Sabat.

1. Kadang-kala bekas anggota mungkin akan menyatakan di gereja atau dalam kelas Sekolah Sabat beberapa kepahitan atau kekecewaan dia terhadap gereja. Adalah penting untuk tidak bertindak balas terhadap kenyataan seperti itu. Berikut adalah cara untuk membantu:

* Bersabar dan dengar.
* Mengakui bahawa gereja tidak sempurna dan bahawa kebanyakan orang mempunyai beberapa jenis kekecewaan dengan sesuatu atau seseorang.
* Jangan cuba untuk memperbetulkan apa yang dia katakan. Hanya dengar, ingat bahawa mendengar tidak semestinya bermakna anda setuju.

1. Bincangkan cara untuk menjemput bekas anggota untuk menghadiri kumpulan umum. Adalah baik untuk menyebut dalam jemputan tentang bagaimana kumpulan umum tersebut adalah satu peluang yang berharga untuk mengukuhkan iman seseorang, atau untuk memperbaharuinya. Di sini sekali lagi, adalah penting bagi mentor untuk bersama-sama menghadiri kumpulan ini dengan sahabatnya.
2. Ingat tentang perumpamaan duit syiling yang hilang. Dalam perumpamaan ini, apabila wanita itu menemui duit syilingnya, dia bersukacita bersama rakan-rakannya. Bincangkan cara-cara kumpulan pelayanan memenangi kembali atau gereja dapat bersukacita dalam menyambut semula wanita yang kembali ke gereja.

Anda mungkin ingin memberi setiap orang sebuah hadiah untuk menunjukkan kegembiraan anda; mungkin anda boleh berikan bunga, baucar, buku, atau anda mungkin ingin membawa mereka keluar untuk jamuan makan istimewa dalam penghormatan mereka.

1. Tamatkan mesyuarat dengan menjemput ahli kumpulan untuk berkongsi berkat, doa yang dijawab, atau kegembiraan lain yang berkaitan dengan pelayanan memenangi kembali.

# MESYUARAT SUSULAN

Selepas pelayanan memenangi kembali mengalami kejayaan dan melihat anggota yang hilang kembali ke gereja, terdapat keperluan untuk mesyuarat sekali sekala untuk merumuskan rancangan untuk: **(OH-24)**

* Memupuk dan memuridkan wanita yang telah kembali ke gereja untuk mencegah mereka daripada meninggalkannya semula.
* Melibatkan wanita-wanita yang baru kembali ini dalam pelayanan
* Memuji Tuhan kerana berkat-berkat-Nya dalam pelayanan anda

# SUMBER

*Heart Call*—Sebahagian daripada bahan dalam seminar ini disesuaikan dari *Heart Call*, sebuah inisiatif memenangi kembali dari Jabatan Pelayanan Wanita Divisi Amerika Utara, dan digunakan dengan izin mereka. Kit *Heart Call* adalah berbentuk binder yang mengandungi lebih dari 100 halaman latihan dan bahan sumber lain, termasuklah CD-ROM dengan persembahan latihan untuk PowerPoint dan projektor, ditambah dengan video 7-minit. Ia boleh didapati dari *AdventSource* untuk harga $29.95.

**Buku-buku dan Pelajaran Alkitab**

*Bible Studies for Busy Women*, oleh Ardis Stenbakken dan Carole Ferch-Johnson *(Pacific Press Publishing Association),* adalah 14 pelajaran Alkitab boleh yang boleh dicetak yang ditulis khas bagi wanita. Tersedia di *Adventist Book Center* dan *AdventSource.*

*Come Alive with Jesus* adalah pelajaran Alkitab tujuh set tentang kehidupan dinamik umat Kristian yang disediakan oleh *Hart Research Center* dan tersedia di *AdventSource.*

*Sharing Your Faith With Friends Without Losing Either* oleh Monte Sahlin *(Review*

*and Herald Publishing Association, 1990)*, mendedahkan bagaimana mengongsikan mesej Advent kepada rakan. Tersedia di *Adventist Book Center.*

*Ten Who Came Back* oleh Tim Lale dan Pat Habada *(Pacific Press Publishing*

*Association, 1998)* menceritakan tentang sepuluh orang yang meninggalkan Gereja dan kini kembali. Tersedia di *Adventist Book Center* dan *AdventSource*.

*Ten Who Left* oleh Fred Cornforth dan Tim Lale *(Pacific Press Publishing Association, 1995),* menceritakan kisah sepuluh orang yang telah meninggalkan gereja Adventist dan alasan mereka meninggalkannya. Tersedia di *AdventSource* dan your *Adventist Book Center.*

*The Gift of Friendship* oleh Tamyra Horst *(Pacific Press Publishing Association, 1999),* adalah panduan praktikal keapda persahabatan Kristian. Tersedia di *Adventist Book Center.*

*Welcome Home,* sebuah panduan 24 muka surat untuk membantu anda menubuhkan pelayanan memenangi kembli di gereja anda. Tersedia di *Center for Creative Ministry*, 800-272-4664.

**Bengkel**

Zon Selamat: Bengkel untuk Teman Menjangkau Teman yang Meninggalkan Gereja *(SafetyZone: A Workshop for Friends Reaching Friends Who Quit Church)*, adalah bengkel untuk membantu individu dan anggota gereja untuk menjadi orang-orang selamat yang membentuk kawasan selamat untuk membangunkan persahabatan dengan bekas anggota gereja Adventist. Tersedia di *Center for Creative Ministry*, 800-272-4664 dan *AdventSource*.

**TENTANG PENULIS**

Carla Baker ialah pengarah Pelayanan Wanita di Southwestern Union Conference. Dia bekerja di pejabat Southwestern Union di Burlesan, Texas sejak tahun 1980, dan tanggungjawabnya termasuklah pembantu pentadbiran kepada setiausaha union dan penyunting salinan Southwestern Union *Record*. Carla merupakan anggota gereja di Arlington Texas, sebagai ketua gereja dan bekerjasama dengan pelayanan wanita.