

PARA WANITA DALAM PERJANJIAN LAMA

# Kandungan

[Pengenalan… 1](#_TOC_250000)

Wanita-wanita Berani Dalam Buku Hakim-hakim. 6

Kebijaksanaan Akhsa… 6

Debora dan Yael 11

Ibu Sisera… 13

Keluarga Gideon… 15

Batu untuk batu:Seorang Wanita di Tebes………….17

Anak Perempuan Yefta… 19

Ebzan si Pencari Jodoh… 19

Samson dan Ibunya 24

Mikha dan Ibunya… 24

Orang Lewi dan Gundiknya………………………………………………………………..24

Dari Akhsa ke Gundik… 28

**Para Wanita Dalam Perjanjian Lama**

# Pengenalan

Bermula daripada rahim seorang wanita yang telah diberkati oleh Tuhan keturunan manusia dilahirkan. Adalah tangan seorang wanita yang mencapai dan memetik buah terlarang dari pohon Pengetahuan tentang yang Baik dan yang Jahat. Bibir wanita itulah yang pertama menyentuh buah tersebut apabila dia, dalam keingkarannya terhadap Tuhan, mencicipi rasa buah itu, dan daripada satu tindakan itu, dosa dalam seluruh kejahatannya, membenamkan cakar amarahnya ke atas ciptaan Tuhan yang teragung dan paling dikasihi - kemanusiaan. Tetapi, dari rahim seorang wanita jugalah, tanpa pernah disentuh oleh lelaki, Tuhan telah membawa Juruselamat dunia.

Wanita tetap sama sejak dari zaman Hawa - kita biasanya mendapati diri kita sibuk dalam sesuatu keadaan - adakalanya secara positif - adakalanya negatif. Tetapi seringkali kita menemui wanita-wanita yang sangat komited dengan Tuhan dan selalu bersedia untuk menjadi yang pertama mengabarkan Khabar Baik itu atau mengambil risiko bagi pihak Tuhan.

Melalui helaian-helaian Alkitab, kita menemui cerita-cerita tentang para wanita

yang telah membentuk sejarah. Kita mengetahui nama beberapa orang, sementara yang lain kita dapati hanya satu, dua baris deskripsi tanpa nama yang tidak dihurai lebih lanjut. Namun kita selalu menjumpai jejak-jejak wanita yang telah mendahului kita, membuat laluan untuk kita dalam perjalanan kita menuju kepada Tuhan. Meski pun kita akan melihat kehidupan beberapa orang wanita dalam pelajaran kita - terdapat ramai lagi wanita yang kisah mereka kita tidak sempat pelajari.

Wanita-wanita yang membantu membina semula tembok Yerusalem dengan tangan mereka sendiri (Nehemia 3:12)

Wanita-wanita yang memimpin bangsa mereka dalam penyembahan (Mazmur 68:25, Imamat 15:20, 21)

Wanita-wanita yang telah berjaya melobi demi perubahan politik (Bilangan 27:1 - 11)

Wanita-wanita yang melayani sebagai nabiah, hakim dan Permaisuri (Keluaran 15:20, Hakim-hakim 4:4)

Wanita-wanita yang melahirkan dan membesarkan para lelaki dan wanita yang melayani Tuhan.

Dalam zaman di mana kaum wanita dianggap tidak lebih daripada harta benda, kita menemui wanita-wanita yang berani menentang, setia kepada Tuhan dan menyelamatkan keluarga mereka. Lihat 1 Samuel 25

Ia adalah seorang gadis Israel yang ditahan dalam perhambaan yang berasa kasihan dengan penculiknya (Naaman) dan memberitahunya tentang nabi yang boleh memberikan kesembuhan. Kaum wanita mengucapkan nazar khusus bersama-sama dengan kaum lelaki (Bil. 6:2) dan memisahkan diri mereka daripada hal-hal duniawi untuk menjalani kehidupan yang didedikasi kepada Tuhan. Apabila Firaun Mesir yang baru, yang tidak mengenali Yusuf, mengarahkan pembunuhan terhadap setiap anak lelaki bangsa Israel yang dilahirkan, dua orang bidan berbangsa Ibrani telah membahayakan nyawa mereka dengan enggan bekerjasama dan bangsa Israel sekali lagi terselamat. (Keluaran 1:16)

Sementara kita memulakan perjalanan kita dalam mempelajari tentang wanita-wanita yang hidup dalam zaman Perjanjian Lama, kita seolah-olah berjalan di atas tanah suci. Dalam setiap cerita, pada setiap patah perkataan - kita mendapat sekilas pandangan hati Tuhan. Apa yang Dia suka, apa yang Dia benci, kerelaanNya untuk bekerja melalui kehidupan para wanita yang mengabdikan diri kepada firmanNya.

## Gambaran Keseluruhan – Menjadi Seorang Wanita Dalam Dunia Kuno

Dalam seminar yang terdahulu, anda telah berpeluang untuk mempelajari lebih terperinci bagaimana keadaannya bagi seorang wanita hidup dalam zaman Perjanjian Baru dan Lama. Hari ini, kita akan membincangkan beberapa perincian yang akan membantu kita untuk lebih memahami beberapa keadaan yang akan kita bincangkan sementara kita melihat kehidupan beberapa wanita dalam Perjanjian Lama.

Cerita Penciptaan

Dalam Kejadian 1:26-27, kita telah mempelajari bahawa wanita dicipta menurut imej Tuhan. Adam telah dicipta daripada debu (Kejadian 2:7), manakala Hawa telah diciptakan dari salah satu tulang rusuk Adam (Kejadian 2:21-22). Ini melambangkan perhubungan intim Adam dan Hawa yang bakal terjalin, yakni satu kesatuan dan persekutuan yang tidak boleh dipisahkan. Hawa harus menjadi pelengkap kepada Adam, yakni sesuatu yang penting untuk menyempurnakan kewujudannya. Kedua-dua kaum lelaki dan wanita telah dianugerahkan untuk kesaksamaan dan kebebasan bersama. Adam telah diamanahkan untuk menjadi seorang ketua tetapi ini tidak bermakna dia lebih berkuasa. Kejatuhan itu telah menyebabkan penyelewengan dari semua yang Tuhan telah rancang.

Kaum Wanita Israel

Dunia Kuno sebahagian besarnya adalah dunia lelaki, tetapi kaum wanita menikmati status di Israel yang tidak biasa dialami oleh mereka yang berada di Timur. Oleh itu, apabila kita mengambil kira beberapa perkara yang kita anggap sangat menindas, kita perlu ingat bahawa bangsa Israel tidaklah seburuk kebanyakan budaya lain. Bangsa Israel menjunjung lebih tinggi kaum wanita mereka dalam penghargaan, kehormatan dan kasih sayang. Bahkan terdapat beberapa undang-undang yang digumbal untuk melindungi kaum wanita (Keluaran 21:10 - 14; 22:13; 22:28. Namun demikian, seorang wanita Israel pada dasarnya adalah harta milik suaminya dan dia harus memberikan kesetiaan mutlak kepada suaminya. Dia juga mengiktiraf suaminya sebagai tuan dan ketuanya. Kemorosotan cara masyarakat Israel melayan kaum wanita adalah disebabkan oleh pencerobohan pengaruh-pengaruh kafir.

Perkahwinan

Pada asalnya, Tuhan membenarkan monogamy (perkahwinan hanya seorang isteri atau seorang suami pada satu masa). Perkahwinan melambangkan kegembiraan sambutan dan penyatuan/persekutuan di antara Tuhan dan umat-umatNya. Poligami datang apabila dosa bertambah dan manusia memutarbelitkan ujian ilahi. Lamekh (dari keturunan Kain) kelihatannya adalah orang pertama yang melanggar ordinan asal (Kejadian 4:23). Pada zaman Musa, poligami telah menjadi kebiasaan tetapi ia tidak pernah diperkenankan oleh Tuhan. Undang-undang Musa berusaha untuk menghadkan dan menyekat penyimpangan sedemikian daripada rancangan asal Tuhan dengan menetapkan peraturan-peraturan yang berperikemanusiaan.

Perceraian

Perceraian pada asalnay dimulakan untuk melindungi kesucian ikatan perkahwinan dengan mengizinkan perceraian apabila pasangan tidak setia. (Lihat Matius 19:8-9). Pembubaran kontrak perkahwinan secara terbuka, dalam beberapa kes, dibenarkan oleh Undang-undang Musa. Tetapi keizinan ini seringkali disalahgunakan dan kaum lelaki akan selalu cuba untuk menceraikan isteri mereka hanya kerana perkara-perkara yang remeh. Seorang lelaki boleh sahaja menulis satu kenyataan perceraian, beri kepada isterinya dan hantar dia pergi. Biasanya dia akan terpaksa kembali ke rumah orang tuanya tetapi dia bebas untuk berkahwin semula.

Keluarga

Keluarga di Israel merupakan batu asas kepada masyarakat. Kaum wanita mengendalikan hal-ehwal rumahtangga dengan cara mengasuh anak-anak, melatih anak-anak perempuan mereka dengan kemahiran yang diperlukan untuk mengurus rumahtangga, mengisar gandum, mengaduk mentega, menyediakan makanan, menjemput dan menerima tetamu, mengangkat air untuk kegunaan seisi rumah begitu juga untuk para tetamu dan unta-unta, dan mereka memintal bulu untuk membuat pakaian bagi seisi keluarga. [supaya anda tidak tertanya-tanya jika kaum lelaki bekerja atau pun tidak: tugas-tugas mereka termasuklah bekerja di ladang, menanam dan menjaga tanaman, menyelenggara pagar-pagar batu dan memerah anggur atau buah zaitun, dan mereka melatih anak-anak lelaki untuk peranan masa depan mereka sebagai seorang suami dan ayah. Para isteri akan membantu kerja-kerja penuaian.]

## KEBERANIAN PARA WANITA DALAM BUKU HAKIM-HAKIM (OH-1)

**(Nota untuk Pembentang: Di hujung setiap cerita adalah seksyen “Penerapan Hidup”. Beri masa kepada para peserta untuk menulis tanggapan mereka sendiri terhadap setiap cerita apabila ia memberikan impak terhadap kehidupan mereka.)**

Semasa umat Israel berdiri di sempadan Tanah Perjanjian, mereka berhadapan dengan tugas yang menggerunkan. Kumpulan pengembara ini harus masuk ke tanah Palestin, menaklukinya dan mendudukinya. Buku Hakim-hakim menceritakan kisah tempoh penempatan antara penghijrahan dan monarki. Di sini kita menemui cerita-cerita tentang Ehud, Debora, Gideon, Yefta dan Samson. Ini adalah kisah-kisah yang diceritakan di sekitar unggun api bangsa Israel awal, cerita-cerita kepahlawanan dan penaklukan, cerita-cerita ketika hakim-hakim memerintah.

Ketika itu adalah masa perang. Cerita peperangan cenderung menjadi cerita kaum lelaki. Kaum wanita biasanya tidak dijangka menjadi watak yang menonjol dalam cerita peperangan. Tetapi dalam Hakim-hakim 1, Akhsa, anak perempuan kedua Kaleb, membuat kemunculan yang mengejutkan di pentas aksi, yakni yang pertama daripada ramai wanita yang berbuat demikian. Hakikatnya, memahami peranan yang penting yang diambil oleh kaum wanita di dalam dunia kaum lelaki yang penuh dengan peperangan dan penaklukan ini telah menjadi salah satu kunci untuk memahami buku itu. Di sini kita membaca cerita-cerita mengenai Akhsa, Debora, Yael, Wanita yang Tidak Dikenali dalam cerita Abimelekh, anak perempuan Yefta, wanita-wanita dalam hidup Samson, ibu Mikha, gundik orang Lewi, dan para isteri dan anak-anak perempuan yang mengisi cerita dalam buku Hakim-hakim. Sebagaimana yang kita akan lihat, nasib wanita-wanita ini berkait rapat dengan nasib bangsa Israel.

**KEBIJAKSANAAN AKHSA (**Hakim-hakim 1:11-15) **(OH-2)**

Akhsa, sama seperti wanita-wanita yang lain di dalam buku itu, muncul di mana kita tidak jangka. Bab pertama buku Hakim-hakim merupakan catatan atau catatan semula pembahagian tanah yang diterangkan dalam Buku Yosua. Ia menghuraikan tentang kota-kota yang telah dirampas serta sempadan-sempadan yang telah di gariskan menetapkan konteks untuk cerita-cerita hero yang menyusul. Ia membentuk satu latar belakang (backdrop) yang mustahil untuk sebuah cerita majlis perkahwinan. Sebaliknya, ia menggerakkan kita daripada masalah penaklukan kepada masalah penempatan, daripada dunia peperangan kepada kedamaian, daripada generasi Kaleb kepada genarasi Otniel.

Cerita itu seolah-olah cerita dongeng dengan motif yang tidak asing yakni mengenai raja-raja dan cabaran-cabaran, anak-anak perempuan dan hero-hero, peperangan dan perkahwinan. Kita mungkin menjangkakan cerita itu bermula dengan “Pada suatu masa dahulu, terdapat seorang ketua suku yang mempunyai seorang anak perempuan yang cantik” dan berakhir dengan, “Mereka hidup bahagia selama-lamanya.” Dan di tengah-tengah cerita, sudah pasti ada perkahwinan. Cerita itu telah menetapkan masalah untuk diselesaikan. Seorang ketua suku yang sudah tua harus menakluki sebuah kota dan mengatur masa depan anak perempuannya di tEMPAT yang baru dan belum pernah diduduk (unsettled land). Bolehkah dia melakukan kedua-duanya pada masa yang sama?

Cerita bermula apabila Kaleb menyuarakan satu cabaran yang menghubungkan kedua-dua permasaalahan ini. Cerita mengenai anak perempuan diserahkan sebagai ganjaran untuk kemenangan mungkin mengejutkan bagi seorang pembaca moden. Namun ini adalah unsur yang membentuk cerita-cerita yang baik. Siapa agaknya yang akan dapat mengahwini anak perempuan yang cantik itu? Hanya lelaki yang berjaya membunuh naga dan menyelamatkan kerajaan boleh berkahwin dengannnya. Dia bukanlah berupa hadiah bagi pertandingan yang remeh atau permainan yang yang tidak menentu. Dia adalah simbol nilai yang terunggul. Kerajaan saya. Anak perempun saya. Keselamatan dan kelangsungan kerajaan itu berkait rapat dengan dirinya. Berjaya mengahwininya memerlukan keberanian yang memberi manfaat kepada masyarakat. Di sini, cabarannya adalah salah satu daripada bandar besar Kanaan. Siapakah yang akan merampas kota Debir? Hanya lelaki yang paling bijaksana dan paling kuat di negeri itu yang akan dapat melakukannya. Siapakah yang layak mengahwini anak ketua suku itu? Hanya lelaki yang paling bijaksana dan paling kuat di negeri itu yang akan dapat melakukannya.”Kau mahu berkahwin dengan anak saya? Berikan saya sebuah kota dan kita akan berbincang.”

Pilihan Kaleb untuk suami bagi anak perempuannya terbukti baik. Otniel adalah yang pertama daripada hakim-hakim utama (major judges), dan seorang hakim contoh. Dia tidak mengambil alih kepimpinan dengan mana-mana hak pewarisan. Dia dipilih oleh roh Yahweh (Tuhan). Tetapi dengan cara menetapkan tugasnya dan menganugerahkan kepadanya hadiah perkahwinan yang mewah, Kaleb memastikan bahawa hanya lelaki-lelaki yang layak sahaja boleh berada di kedudukan yang berpengaruh. Cerita itu boleh sahaja berakhir pada ayat yang ke-12. Kaleb memberikan cabaran; Otniel merampas kota itu dan seterusnya berkahwin dengan anak perempan ketua suka. Misinya selesai!

Tetapi pada poin ini, Akhsa pula muncul dalam cerita, dan sebuah kisah baru bermula. Dia bukannya seorang wanita pendiam yang dipindahkan dari seorang penjaga lelaki kepada yang lain. Dia mempunyai pendapat sendiri. Dia bukan sekadar terkenal dan mempunyai harta pusaka, dia juga mempunyai pendapat sendiri dan hak bercakap pada tahap maskulin ini.

Apabila Akhsa masuk, dia membawa bersama-sama dengannya motif-motif yang tidak asing tentang anak-anak perempuan, perigi-perigi, keldai-keldai, perkahwinan dan berkat-berkat. Kisah itu kelihatannya berlaku pada hari perkahwinannya. Semua perbincangan perkahwinan di antara ayah pengantin perempun dan pengantin lelaki yang berpotensi telah selesai. Si ayah telah memberikan anak perempuannya hadiah perkahwinan berupa tanah. Hadiah itu sangat mewah. Biasanya hadiah perkahwinan terdiri daripada barang-barang rumah atau wang, iaitu barang-barang yang boleh dibawa ke rumah pengantin lelaki. Ia adalah hadiah daripada si ayah kepada pengantin perempun dan ia bertujuan untuk memastikan kesejahteraan dan keselamatan pengantin perempuan jika sesuatu berlaku kepada perkahwinan itu. Tanah dikhaskan untuk anak-anak lelaki sebagai harta pusaka. Tapi tidak demikian dalam kes Aksha.

Akhsa kini tiba di tempat kejadian dan melihat hasil perbincangan mereka. Dia memutuskan bahawa ia tidak memadai. Dia bercakap dan bertindak dengan penuh rasa hormat. Majlis keluarga yang pertama adalah singkat. Mereka naik ke atas keldai mereka dan bersedia untuk memulakan perjalanan ke kediaman baru mereka, tetapi ada sesuatu yang lebih lanjut harus dia lakukan sebelum majlis perkahwinan selesai. Akhsa telah diberikan tanah Nagab di selatan sebagai hadiah perkahwinannya. Ia adalah kawasan gurun yang kering. Untuk menjadikannya tanah yang subur, dia memerlukan air.

Dia mendesak suami barunya untuk meminta daripada ayahnya sebidang ladang atau tanah yang boleh diusahakan. Tetapi dia tetap mendiamkan diri sementara Akhsa terpaksa meminta sendiri daripada ayahnya. Mengapakah Otniel tidak meminta sendiri? Dia berada dalam kedudukan yang janggal. Kaleb sudah pun memberikan pengantin perempuan tanah Nagab. Bagaimana anda boleh memberitahu ayah mertua anda yang baru bahawa hadiah perkahwinan yang diberikannya tidak cukup baik? “Bagaimana mungkin kita boleh meminta lebih banyak?” Saya boleh dengar dia berkata. Tetapi Akhsa adalah anak perempuan Kaleb, dan dia boleh meminta apa sahaja dia mahu. Dia tidak teragak-agak sesaat pun untuk menyatakan keperluannya kepada ayahnya.

Tidak lama selepas kata-kata itu terpacul dari mulutnya, dia terus bertindak. Sebagai tanda hormat, dia turun daripada keldainya untuk bercakap dengan ayahnya. Tindakannyai itu hanya sebagai persediaan untuk permintaannya yang akan menyusul. Dia berjaya menarik perhatian Kaleb, dan Kaleb bertanya apa yang dia mahukan. Jelas sekali ada sesuatu yang penting dalam fikirannya. “Apakah hajat mu?” Kaleb bertanya kepada Akhsa. Pertanyaannya mengundang Akhsa untuk bercakap dan membayangkan kesediaan untuk memberikan apa sahaja yang dia minta.

Akhsa membuat permintaannya dalam konteks hadiah yang telah diberikan. Kaleb telah menyerahkan kepadanya Nagab. Sekarang, dia berkata-kata dalam bahasa yang membangkitkan permintaan Yakub dan Esau kepada ayah mereka, “Berikan saya berkat. Berikan juga saya mata air.” Dia menghubungkan permintaannya dengan hadiahnya yang terdahulu dan tunjukkan ayahnya hubung kait kedua-dua hadiah tersebut. Oleh kerana engkau telah memberikan kepada saya tanah di selatan yang kering, berikan saya juga mata air. Dia bercakap dalam imperatif. Ini yang telah engkau lakukan; ini yang perlu engkau lakukan. Dan ini adalah sebabnya. Lojiknya tidak dapat disangkal, dan tanpa sebarang komen atau berdebatan, Kaleb memberikan apa yang dia minta.

Kaleb memberikan respon serta merta dengan kemurahan hati seorang ayah. “Sudah tentu. Air. Engkau akan memerlukan air.” Oleh itu, dia menunaikan permintaannya dua kali ganda. Dia meminta mata air, dia memberikannya dua mata air. Iaitu mata air di hulu dan di hilir. “Nah, ambil ini. Dan yang ini juga.” Limpah karunia seorang ayah bertindak balas terhadap keperluan anaknya. Permintaan Akhsa sebenarnya pelik. Ketua suku adalah satu-satunya yang mempunyai perigi. Di daerah padang pasir, akses kepada air adalah penting untuk kehidupan. Permintaannya amat penting untuk kejayaan usahanya. Tanpa perigi, keluarganya dalam dunia jenerasi akan datang akan menjalani kehidupan Nomad, mencari-cari air, menadah air hujan dengan perigi. Dengan adanya perigi, seseorang akan mempunyai bekalan air yang boleh diharapkan untuk tanaman dan binatang ternakan. Kebijaksanaan Akhsa telah membantunya mendapatkan mata air yang diperlukan untuk mengusahakan tanah itu dan membuatkannya mengeluarkan hasil. Kemurahan hati seorang ayah memberikan mereka semua ini sebagai hadiah perkahwinan. Mereka mendapat bukan sahaja mata air di hulu, tetapi yang di hilir juga.

## Penerapan Hidup…… (Lihat Edaran)

**DEBORA DAN YAEL** (Hakim-hakim 4:5) **(OH-3)**

Wanita seterusnya yang kita temui dalam buku Hakim-hakim ialah Debora, isteri kepada Lapidot. Nama Debora juga diterjemahkan sebagai “wanita api.” Debora adalah satu-satunya hakim utama yang terlibat dalam hal yang kita anggap secara tradisi sebagai aktiviti penghakiman. Dia biasa duduk di bawah pohon kurma Debora dan orang-orang Israel akan datang kepadanya untuk menyelesaikan masalah mereka. Dia juga merupakan seorang nabiah, seseorang yang mempunyai komunikasi secara langsung dengan Tuhan. Lagu menggelarnya sebagai seorang “ibu di Israel.”

Dalam cerita ini, Debora membawa Israel untuk melancarkan perang. Dia memberitahu Barak, pemimpin tentera, strategi yang Tuhan telah sampaikan kepadanya untuk mengalahkan bala tentera Sisera. Barak ragu-ragu. Kita tidak tahu kenapa. Barak merupakan salah seorang daripada wira-wira yang agak berat hati dalam buku Hakim-hakim. Mungkin dia menguji Debora untuk melihat sejauh mana dia percaya kepada kata-katanya sendiri; mungkin dia mahukan kepastian nabi Tuhan ada bersama-sama dengannya apabila dia berhadapan dengan kuasa hebat orang Kanaan. Apa pun sebabnya, cerita itu menyajikan satu kejutan untuk kita semua. Debora akan pergi bersama-sama dengan Barak, Debora berkata, tetapi Tuhan tidak akan memberikan kegemilangan kepada Barak. Sebaliknya Tuhan akan menyerahkan Sisera ke dalam tangan seorang wanita. Tetapi wanita itu bukannya Debora. Bahkan dia bukan orang Israel pun. Orang yang tidak disangka-sangka membawa kemenangan kepada Isreal ialah Yael, isteri kepada Keber, orang Keni.

Kisahnya diceritakan sebanyak dua kali. Sekali dalam prosa sejarah pasal 4 dan sekali dalam lagu mengenai Debora yang dinyanyikan pada hari kemenangan. Yael adalah wira yang tidak dijangka dalam buku Hakim-hakim. Sukunya mempunyai hubungan yang baik dengan raja Yabin oraang Kanaan dari Hazor. Tetapi kini Sisera, panglima tentera itu, berada dalam pelarian. Dia telah mengumpulkan semua bala tenteranya dan 900 buah kereta besi perangnya di sungai Kison, bersedia untuk menyerang. Tepat ketika dia membawa semua tentera dan kereta perangnya untuk berperang, Debora menghimpunkan orang Israel untuk Tuhan. Dia berkata kepada Barak, “Bersiaplah! Sebab inilah harinya Tuhan menyerahkan Sisera ke tanganmu. Bukankah Tuhan telah maju di depan engkau?” Lalu Barak beserta dengan sepuluh ribu orang panglima perang bergerak turun daripada Gunung Tabor, dan “Tuhan mengacaukan Sisera serta segala keretanya dan seluruh tenteranya oleh mata pedang di depan Barak.” Pada akhirnya, tiada seorang pun orang-orang Kanaan yang tinggal kecuali Sisera.

**(OH-4)** Yael masuk. Sisera melangkah ke khemah Yael. Yael keluar mendapatkan dia. “Singgahlah, tuanku, silakan masuk. Jangan takut.” Lalu dia berbuat demikian. Dan Yael menutupinya dengan selimut, boleh jadi selimut yang ditenunnya sendiri, memberinya minum susu, boleh jadi susu dari kambingnya sendiri, dan patuh ketika dia mengarahkan dia untuk berdiri di pintu serta memberikan arahan palsu kepada sesiapa yang mungkin mencari dia. Kemudian, Yael bertindak untuk menggenapi nubuatan Debora. “Tetapi Yael, isteri Heber, mengambil patok kemah, diambilnya pula palu, mendekatinya diam-diam, lalu dilantaknyalah patok itu masuk ke dalam pelipisnya sampai tembus ke tanah--sebab ia telah tidur nyenyak karena lelahnya--maka matilah orang itu.”

Seperti kebanyakan wira dalam buku Hakim-hakim, dia menggunakan peralatan rumah sebagai senjata. Contohnya, Samgar (3:31) membunuh 600 orang Filisten dengan menggunakan tongkat penghalau lembu. Yael tahu bagaimana menggunakan tukul dan pasak khemah. Dia tahu bagaimana mendirikan khemah dan memastikannya kukuh. Kita akan melihat peralatan rumah yang lain menjadi senjata peperangan juga. Kaum wanita tidak berarak untuk pergi berperang, tetapi apabila pertempuran tiba di muka pintu, mereka berjuang dengan kecerdasan dan kebijaksanaan serta dengan apa sahaja alat yang ada di tangan. Alat keamanan menjadi alat peperangan. Dan Tuhan bekerja melalui mereka: “”Demikianlah Allah pada hari itu menundukkan Yabin, raja Kanaan, di depan orang Israel.”

Kisah prosa Hakim-hakim 4 berbunyi seperti sejarah manakala Nyanyian dalam pasal 5 adalah sambutan kemenangan. Debora dan Barak menyanyikannya pada hari peperangan, meraikan kemenangan Tuhan menewaskan musuh-musuhnya “Dalam zaman Samgar…dalam zaman Yael.” (5:6). Ini adalah peperangan Tuhan. Dia melangkah maju dari lereng berbatu yang tinggi di Edom, dan “gunung-gunung--yakni Sinai--bergoyang di hadapan TUHAN, di hadapan TUHAN, Allah Israel” (5:5). Ingat Sungai Kison di mana Sisera telah menghimpunkan 900 buah kereta perangnya? Bayangkan rasa terkejut Sisera apabila tebing sungai yang kering di bawah Gunung Tabor melimpah dengan air hujan. Apakah yang terjadi kepada kereta-kereta perang besi apabila tanah mula berlumpur dan menjadi becak? Bayangkan kegembiraan bangsa Israel ketika mereka menyanyikan lagu kemenangan Tuhan: “Dari langit berperang bintang-bintang, dari peredarannya mereka memerangi Sisera. Sungai Kison menghanyutkan musuh, Kison, sungai yang terkenal dari dahulu kala itu. --Majulah sekuat tenaga, hai jiwaku! --” (5:20 - 21)

Tetapi Tuhan bekerja melalui agensi-agensi manusia, dan umat Israel melimpahi Yael dengan kata-kata pujian, “Diberkatilah Yael, isteri Heber, orang Keni itu, melebihi perempuan-perempuan lain, diberkatilah ia, melebihi perempuan-perempuan yang di dalam kemah.” (5:24). Dengan penuh keterujaan, mereka menceritakan kisahnya menewaskan pahlawan pihak musuh. Perincian sejarah itu dinyanyikan dan ditokok tambah: “Air diminta orang itu, tetapi susu diberikannya; dalam cawan yang indah disuguhkannya dadih.” Tindakannya dihuraikan, dan kita memerhati setiap pergerakannya ketika, “ditukulnya Sisera.” Dan dengarkan semangat mereka yang berkobar-kobar ketika mereka menyanyikan kejatuhan Sisera:

Dekat kakinya orang itu rebah,

tewas tergeletak,

dekat kakinya orang itu rebah

dan tewas, di tempat ia rebah,

di sanalah orang itu tewas,

digagahi.

(5:27)

## Penerapan Hidup…. (Lihat Edaran)

**IBU SISERA** (Hakim-hakim 5:28 - 30) **(OH-5)**

Seorang lagi wanita membuat kemunculan dalam lagu Debora. Motif yang kerap ada dalam seni Timur kuno ialah gambar wanita yang memandang ke luar tingkap. Saya tertanya-tanya jika penyanyi-penyanyi Israel sedang memikirkan tentang wanita ini apabila mereka menyanyikan lagu mengenai ibu Sisera.

Dari jendela

ibu Sisera menjenguk

(5:28)

Kita mungkin berasa simpati terhadap seorang ibu yang menantikan kepulangan anaknya dari medan pertempuran. Apa pun perbezaan dari segi kerakyatan dan politik, ibu adalah bersifat universal dan ibu-ibu di mana sekali pun mengasihi anak-anak mereka. Dan seperti ibu lain yang menantikan kepulangan anaknya yang sudah lewat daripada kebiasaan, dia tertanya, “"Mengapa keretanya tak kunjung datang? Mengapa kereta-keretanya belum kedengaran?" Siapa-siapa ibu pun akan bersimpati, tetapi apakah yang difikirkan oleh ibu berbangsa Israel itu apabila mendengar apa yang sedang difikirkan oleh ibu Sisera? Dayang-dayangnya yang bijaksana menjawab soalannya: mereka mengesahkan apa yang dia sendiri fikirkan: Sisera sibuk. Apakah kesibukannya? Dia mengagih-agihkan hasil jarahan. Bahkan, dia mengambil beberapa barang-barang indah untuknya (ibu Sisera), kain tenun, ditenun dengan teliti oleh wanita-wanita Israel, sesuatu lebih cantik untuknya (ibu Sisera)

Tetapi bukan setakat itu sahaja. Apa lagi yang dia fikirkan anaknya agih-agihkan? Wanita-wanita Israel sendiri. “gadis seorang dua bagi setiap lelaki.” Dia arif tentang adat istiadat pada zaman itu. Undang-undang Musa cuba untuk membasmi adat ini dengan cara menetapkan bahawa kaum wanita dari pihak yang kalah harus dilayan dengan penuh hormat (Ulangan 21:10 - 14), namun ibu Sisera tidak mengetahui undang-undang sedemikian. Dia bahkan tidak menaruh sebarang simpati yang semulajadi terhadap seorang wanita kepada wanita yang lain. Dia akan mendapat kejutan yang besar. Dayang-dayangnya orang Kanaan yang bijaksana ternyata silap. Wanita-wanita Israel tidak terbaring lemah di kaki Sisera. Sesungguhnya tidak! Sisera terbaring tidak bernyawa di kaki seorang wanita. Dan sekali lagi wirawati pada ketika itu diberikan pujian. Tuhan dimuliakan. Kemenangan adalah milikNya. Tetapi alatnya adalah seorang wanita bernama Yael.

## Penerapan Hidup..(Lihat Edaran)

**KELUARGA GIDEON** (Hakim-hakim 6-8) **(OH-6)**

Kaum wanita memainkan peranan yang sangat peribadi dalam kisah Gideon. Seseorang boleh membaca keseluruhan cerita dan terlepas pandang mengenainya sepenuhnya. Kita tahu mengenai panggilan Gideon, ujian bulu domba, ujian ke atas para tentera yang minum daripada sungai, dan kemenangan dengan obor (suluh) dan tempayan (buyung). Ia adalah sebuah cerita yang hebat. Tetapi bahkan cerita ini memberitahu kita sesuatu mengenai wanita-wanita Israel awal. Selepas kematian Gideon, buku itu memberitahu kita bahawa “Gideon mempunyai tujuh puluh anak laki-laki, semuanya anak kandungnya, sebab ia beristeri banyak; juga gundiknya yang tinggal di Sikhem melahirkan seorang anak laki-laki baginya, lalu ia memberikan nama Abimelekh kepada anak itu” (8:30 - 31).

Kehidupan keluarga Gideon dengan 70 orang anak lelakinya beserta dengan isterinya yang ramai adalah sangat berbeza daripada perkahwinan yang Tuhan telah tetapkan di Eden. Ial lebih seperti perkahwinan-perkahwinan Solomon yang telah membangunkan kerajaannya beserta dengan ramai isteri. Ia bukan seperti perkahwinan yang telah dirancang dengan teliti oleh Kaleb untuk anak perempuannya di mana Kaleb telah menjodohkannya dengan seorang wira dan hakim utama yang pertama. Dan terdapat seorang lagi isteri dalam cerita itu iaitu seorang gundik dari Sikhem. Anak lelaki wanita ini akan membawa kehancuran kepada keluarga Gideon dan mendatangkan kemusnahan yang meluas di Israel.

**BATU UNTUK BATU: SEORANG WANITA DI TEBES** (Hakim-hakim 9:50-50) **(OH-7)**

Selepas kematian Gideon, Abimelekh, anak lelaki kedua daripada isteri kedua bangkit menentang 70 orang anak lelaki Gideon yang lain. Berkomplot dengan kaum kerabatnya di Sikhem, dia membunuh kesemua saudara lelakinya “di atas satu batu.” Kemudian dia keluar mengamuk, memusnahkan kota-kota serta membakar ladang-ladang. Bangsa Israel telah berperang melawan ramai raja asing tetapi musuh ini adalah orang mereka sendiri. Dia bahkan membakar Sikhem, kota kelahirannya sendiri dan membunuh sekitar seribu orang lelaki dan wanita.

Ketika dia datangke Tebes, kota yang berhampiran, dia berniat untuk memusnahkannya sama seperti kota-kota yang lain. Dia mendatangi orang-orang semasa mereka bekerja dengan aman di ladang mereka, membunuh orang ramai, memusnahkan tanaman dan kota-kota. Tetapi kisah ini berbeza. Orang-orang itu, “semua laki-laki dan perempuan, seluruh warga kota itu” melarikan diri ke sebuah menara. Apabila Abimelekh datang untuk membakar menara itu, sebagaimana yang dia lakukan di Sikhem, “seorang perempuan menimpakan sebuah batu kilangan kepada kepala Abimelekh dan memecahkan batu kepalanya.” Seorang wirawati yang tidak dijangka sekali lagi muncul dalam cerita. Kita tidak mengetahui namanya. Dia hanya dikenali sebagai “seorang perempuan,” tetapi tindakannya telah melepaskan Israel daripada pemerintahan yang mengerikan. Tindakannya melakukan lebih daripada itu. Ia menghukum Abimelekh atas pembunuhan 70 orang adik beradik lelakinya - di atas satu batu. Itu adalah hukuman Tuhan - batu untuk batu. Ayat itu mengatakan, “Demikianlah Allah membalaskan kejahatan yang dilakukan oleh Abimelekh kepada ayahnya, yaitu pembunuhan atas ketujuh puluh saudaranya.” Dan Dia berbuat demikian dengan semangat dan kepintaran “seorang perempuan” yang menggunakan peralatan rumah yang biasa dalam menyelamatkan kotanya. Abimelekh merupakan seorang penjahat. Dia adalah pemusnah kediaman, keluarga, ladang-ladang dan kota-kota, dan bahkan wanita-wanita mengangkat senjata menentang dia. Dengan kematian Abimelekh, orang-orang di Tebes boleh kembali ke rumah mereka dan boleh bekerja dengan aman. “Setelah dilihat oleh orang Israel bahwa Abimelekh telah mati, pergilah mereka masing-masing, ke tempat kediamannya.”

Seorang wanita dari Tebes itu- tidak seperti Akhsa, Debora, dan Yael, kita tidak mengetahui namanya. Tetapi Israel sangat mengingatinya dengan baik. Dia merupakan seorang lagi wira yang tidak dijangka dalam Buku Hakim-hakim. Dan Israel mengingati Abimelekh, sesuatu yang amat mengecewakannya. Dia sedar akan kedudukannya dalam sejarah, dan sebelum kematiannya, dia memanggil bujang pembawa senjatanya dan berkata, “Hunuslah pedangmu dan bunuhlah aku, supaya jangan orang berkata tentang aku: Seorang perempuan membunuh dia.” Percubaannya membina imej tidak mendatangkan faedah kepada dirinya. Hakikat yang dia dibunuh oleh seorang wanita adalah perkara utama orang ingat tentang dirinya (Lihat 2 Samuel 11:21)

## Penerapan Hidup…(Lihat Edaran)

**ANAK PEREMPUAN YEFTA** (Hakim-hakim 11) **(OH-8)**

Dari sini, cerita-cerita tentang wanita dalam Buku Hakim-hakim menjadi semakin membingungkan. Anak perempuan Yefta merupakan satu lagi contoh perhubungan di antara ayah-anak perempuan. Kedua-dua Kaleb dan Yefta mengucapkan kata-kata ampuh yang mempengaruhi masa depan anak-anak perempuan mereka, tetapi alangkah berbeza hasilnya. Yefta kembali ke rumah dengan kemenangan daripada berperang dengan orang-orang Amon. Kepulangannya sepatutnya menjadi satu sebab yang bagus untuk diraikan. Lazimnya sebagaimana yang kita lihat dalam cerita Daud dan Saul, kaum wanita Israel akan keluar meraikan kepulangan para pahlawan dengan rebana dan lagu-lagu (1 Samuel 18:5-7). Tetapi rumah Yefta berada di tempat yang terpencil, jauh ke utara Gilead. Dia adalah anak seorang pelacur dan telah dibuang oleh anak-anak lelaki sah ayahnya. Saat ini, ketika dia pulang ke rumah, satu-satunya wanita yang keluar menyambut kepulangannya dengan rebana dan tarian adalah anak perempuannya yakni satu-satunya anak yang dia ada. Apa yang sepatutnya menjadi satu sambutan kepulangan yang meriah ternyata adalah satu tragedi. Dia telah bernazar bahawa, “Jika Engkau sungguh-sungguh menyerahkan bani Amon itu ke dalam tanganku, maka apa yang keluar dari pintu rumahku untuk menemui aku, pada waktu aku kembali dengan selamat dari bani Amon, itu akan menjadi kepunyaan TUHAN, dan aku akan mempersembahkannya sebagai korban bakaran." (11:30-31). Nazar adalah perjanjian yang dibuat dengan Tuhan. Ia tidak boleh ditarikbalik. Sekali kata-kata itu sudah terucap, ia tidak boleh diubah lagi.

Anak perempuan itu tahu apa itu nazar. Berdiri di hadapan ayahya dan mendengar kutukannya bahawa dia adalah penyebab kepada celaka yang akan menimpa ayahnya, dia menjawab, “Bapa, jika engkau telah membuka mulutmu bernazar kepada Tuhan, maka perbuatlah kepada ku sesuai dengan nazar yang kau ucapkan itu.” Tetapi dia memohon diberikan sedikit masa. Dia meminta penangguhan selama dua bulan di mana dia boleh bersama-sama dengan teman-teman perempuannya, masa untuk dia meratapi kehidupannya yang hilang. Namanya dilupakan. Tetapi anak-anak perempuan Israel mengingatinya dan selama empat hari setiap tahun, mereka memperingati sahabat mereka. Begitu pentingnya ingatan ini sehingga menjadi sebahagian daripada adat di Israel.

## Penerapan Hidup…(Lihat Edaran)

**EBZAN SI PENCARI JODOH (OH-9)**

Cerita mengenai Yefta di kelilingi oleh beberapa naratif pendek yang dipanggil hakim-hakim kecil (minor judges). Daripada bercerita tentang jasa-jasa kepahlawanan sebagaimana yang kita lihat dalam kisah hakim-hakim utama (major judges), ia ditulis lebih kepada seperti buku lejer atau buku log tentang pemerintah-pemerintah yang menjalani kehidupan dalam keamanan dan kemakmuran. Lazimnya, cerita-cerita ini menyatakan di mana seseorang itu tinggal, berapa lama dia memerintah, bila dia meninggal dan di mana dia dikuburkan. Semua ini adalah peristiwa lumrah dalam satu kehidupan yang aman. Ia membayangkan satu kehidupan yang berjaya, membangunkan kota-kota serta membina keluarga-keluarga. Acap kali dalam kisah-kisah ini, terselit butiran kehidupan keluarga.

Mari kita ambil contoh cerita Ebzan dari Bethlehem (12:8-10). Kisahnya serta-merta mengikut kisah Yefta. Maklumat asas ialah bahawa dia tinggal di Bethlehem, berkhidmat sebagai seorang hakim di Israel selama tujuh tahun, meninggal dan dikuburkan di Bethlehem. Di antara peristiwa-peristiwa ini, terdapat 60 majlis perkahwinan. Dia adalah pencari jodoh yang agung. Dia membawa masuk 30 orang wanita muda di luar sukunya untuk dikahwinkan dengan anak-anak lelakinya; dan dia mengatur perkahwinan di luar suku untuk 30 orang anak perempuannya.

Semua perkahwinan ini mengukuhkan keluarganya. Setiap kontrak perkahwinan dibuat dengan seseorang di luar suku adalah untuk meluaskan lagi sekutu sukunya. Seperti Kaleb, dia berfikir masak-masak tentang perkahwinan-perkahwinan generasi akan datang. Seperti Gideon, dia mempunyai ramai isteri untuk membina keluarga ini; tidak seperti Gideon, dia tidak berkompromi dengan kesatuan dan kesepaduan keluarga dengan pengaruh-pengaruh luar.

Perkahwinan adalah perkara yang penting dalam kisah para hakim. Pada permulaan kisah para hakim, benih perselisihan dikaitkan dengan pilihan perkahwinan-perkahwinan yang tidak baik di luar bani Israel. “Demikianlah orang Israel itu diam di tengah-tengah orang Kanaan, orang Het, orang Amori, orang Feris, orang Hewi dan orang Yebus. Mereka mengambil anak-anak perempuan, orang-orang itu menjadi isteri mereka dan memberikan anak-anak perempuan mereka kepada anak-anak lelaki orang-orang itu, serta beribadah kepada allah orang-orang itu.” (3:5-6)

Yefta turut menepati corak ini. Ceritanya berakhir dengan corak hakim kecil (minor judge).

“Yefta memerintah sebagai hakim atas orang Israel enam tahun lamanya.

Kemudian matilah Yefta, orang Gilead itu, lalu dikuburkan di sebuah kota

di daerah Gilead.” (12:7)

Tetapi tidak ada cerita tentang zuriatnya yang ramai seperti 60 orang anak lelaki dan anak perempuan Ebzan. Dia cuma mempunyai seorang anak perempuan, dan dia telah mensia-siakan hidupnya dengan nazarnya yang bodoh.

## Penerapan Hidup...(Lihat Edaran)

**SAMSON DAN IBUNYA** (Hakim-hakim 13-16) **(OH-10)**

Kehidupan Samson berkisar tentang wanita-wanita dalam hidupnya. Daripada hubungan di antara ayah dan anak perempuan, kini kita mempunyai hubungan di antara seorang ibu dan anak lelaki. Wanita pertama dan yang paling penting dalam hidup Samson adalah ibunya, seorang wanita Manoah yang tidak bernama. Sama seperti ramai ketua suku wanita yang terkenal di Israel, dia juga seorang yang mandul namun itu tidak pernah menjadi masalah bagi Tuhan. Bahkan ia seolah-olah hampir seperti satu permulaan (prelude) kepada kelahiran seorang pemimpin yang hebat. Kisah Samson bersinar dengan harapan yang agung. Seorang malaikat menampakkan diri kepada ibu Samson dan mengumumkan kelahiran Samson serta memberikan dia tunjuk ajar bagaimana membesarkannya dalam kehidupan Nazir Allah, sebagai seorang yang didedikasikan kepada Tuhan, bukan untuk satu tempoh masa sahaja, tetapi untuk sepanjang hayatnya.

Apabila dia memberitahu suaminya tentang kunjungan yang luar biasa itu, dia memohon kepada Allah agar mengutus seorang malaikat datang dan mengajar mereka apa yang harus dilakukan. Tetapi sesungguhnya itulah yang telah terjadi. Seorang malaikat telah datang dan memberitahu ibu itu bagaimana membesarkan anak itu kelak. Oleh itu, apa lagi yang dia persoalkan? Mungkinkah dia tidak mempercayai isterinya? Adakah dia tidak sanggup mendengar kesaksian seorang wanita? Apa pun sebab untuk doanya, Tuhan menjawabnya dan mengutus malaikat datang. Tetapi sekali lagi, dia datang kepada wanita itu dan menunggu sementara dia pergi mendapatkan suaminya. Menjawab soalannya tentang apa yang harus mereka lakukan untuk anak itu, malaikat itu hanya berkata, “Hendaklah perempuan itu memperhatikan segala yang ku katakan kepadanya.” Dia menambah beberapa contoh sebahagian daripada arahan-arahannya tetapi dia tidak ulang semula keseluruhan komunikasinya. Arahan-arahan itu khas untuk isterinya sahaja. Dia bertanggungjawab untuk mengajar undang-undang Tuhan kepada anak lelakinya. Dan dia menerima semua arahan Tuhan tanpa banyak soal. Dia tahu

bahawa sesungguhnya malaikat itu adalah utusan daripada Tuhan dan dia tidak bertanya siapa namanya. Tetapi Manoah menyiasat identitinya, bertanya siapa namanya dan menjemputnya untuk makan malam bersama seolah-olah dia adalah seorang utusan biasa dan bukannya utusan ilahi. Apabila malaikat itu lenyap dalam nyalaan api, Manoah akhirnya menyedari dengan siapa mereka berkata-kata dan dia sangat yakin bahawa mereka pasti akan mati. Tetapi isterinya memberikan alasan. Jika Tuhan akan membunuh mereka, Dia tidak akan menerima persembahan mereka atau mengumumkan kelahiran anak mereka. Wanita itu telah menerima pesanan dari Allah dan dia kenal Allah yang menghantar pesanan itu. Tidak hairanlah kenapa dia dipilih sebagai ibu kepada seorang pemimpin di Israel.

Namun demikian, Samson bukanlah seorang pemimpin bala tentera yang pernah kita lihat sebelum ini dalam wira-wira yang terdapat dalam buku Hakim-hakim. Dia adalah seorang penyangak (samseng), dan apabila dia menyelamatkan Israel, ia hampir seolah-olah seperti kebetulan sahaja, dan sentiasa berkaitan dengan keinginannya sendiri untuk dendam peribadi. **(OH-11)** Kisah-kisah Samson, yang diceritakan di sekeliling pendiang apa dalam zaman Isreal kuno, adalah kisah-kisah tentang hubungannya dengan wanita-wanita Filisten. Dia tidak memberikan model bagi satu perkahwinan yang baik yang kita telah lihat sebelum ini. Dia meminta ibubapanya untuk mengatur perkahwinannya dengan seorang wanita Timna, “Tidak adakah di antara anak-anak perempuan sanak saudaramu atau di antara seluruh bangsa kita seorang perempuan, sehingga engkau pergi mengambil isteri dari orang Filisten, orang-orang yang tidak bersunat itu?” Perkahwinan itu berakhir dengan tragedi untuk pengantin perempuan itu serta keluarganya dan seluruh kota. Pengantin perempuan itu seolah-olah menjadi bidak (pajak gadai) yang tidak bersalah dalam persaingan antara lelaki.

Delila seorang yang berbeza. Dia bukannya bidak yang tidak bersalah. Dia adalah Yael bagi orang-orang Filisten. Meski pun Samson seorang wira, Delila mencuri perhatian. Hubungannya dengan Samson mempunyai tujuan. Dia harus membongkar rahsia sumber kekuatan Samson yang luar biasa agar orang-orang Filisten dapat menghapuskan dia. Dia membuat perjanjiannya sendiri dengan pembesar-pembesar Filisten - tidak ada disebut tentang ayahnya. Dia bercakap untuk dirinya sendiri. Tujuannya jelas, bahkan untuk Samson sekali pun. Dia tidak cuba menipu. Dia benar-benar berterus-terang tentang niatnya ingin membongkar rahsia kekuatan Samson supaya dia dapat diikat. Ia satu permainan. Samson turut serta dalam permainan Delila untuk seketika dan kemudian dia seolah-olah lupa tujuannya sendiri. Dia sebenarnya malah memberitahu Delila apa yang dia fikirkan tentang perkara itu. Tetapi permainan itu sangat serius. Kali ini, Samson tewas. Dia gagal melepaskan ikatan. Sebaliknya dia terperangkap dan tidak berdaya. Kekuatan luar biasanya hilang. Delilah telah berjaya mencapai tujuannya. Namun Tuhan tetap akan mencapai tujuannya melalui Samson, dan meski pun niat Samson sendiri hanyalah semata-sama untuk membalas dendam atas kehilangan penglihatannya, hasilnya adalah keselamatan bagi Israel.

## Penerapan Hidup…(Lihat )

**MIKHA DAN IBUNYA** (Hakim-hakim 17:1-4) **(OH-12)**

Sejurus selepas cerita Samson adalah sebuah lagi kisah tentang seorang ibu dan anak lelakinya. Cerita itu memperkenalkan kekacauan dan kekejaman yang ada pada bahagian akhir. Kita tidak lagi bercakap tentang penghakiman dan penyelamatan. Sekarang, semua orang melakukan apa yang mereka fikir benar di mata mereka sendiri. Mikha mencuri kepingan wang perak daripada ibunya; ibunya mengutuk sesiapa yang mencurinya, dan Mikha, apabila mendengar kutukan itu, cepat-cepat mengembalikan wang perak tersebut dan mengakui kesalahannya. Sebagai balasannya, ibunya memberkati dia dan memperuntukkan sebahagian daripada wang perak itu untuk membina sebuah berhala yang diserahkan kepada Mikha untuk diletakkan di kuil keluarganya.

Demikianlahyang terjadi di Isreal. Anak-anak lelaki mencuri daripada ibu mereka. Ibu-ibu tidak mengajarkan jalan-jalan Tuhan kepada anak-anak mereka. Sebaliknya membawa mereka kepada penyembahan berhala. Mereka tidak bercakap tentang undang-undang Tuhan. Sebaliknya mereka bercakap tentang berkat-berkat dan kutukan-kutukan. Tuhan kelihatan sangat jauh. Cerita-cerita tentang kehancuran dalam rumah tangga, dalam komuniti dan perpecahan dalam agama merupakan satu pengenalan yang tepat kepada kisah terakhir yang tragis dalam buku Hakim-hakim.

## Penerapan Hidup…(Lihat Edaran)

**ORANG LEWI DAN GUNDIKNYA** (Hakim-hakim 19) **(OH-13)**

Cerita tentang orang Lewi dan isterinya hampir-hampir terlalu menyakitkan untuk dibaca. Ia sungguh dasyat tanpa kesudahan. Semua hubungan hancur - bapa dengan anak perempuan, suami dengan isteri, tuan rumah dengan tetamu, suku dengan suku. Israel mencapai titik terendah. Tiada seorang pun disebut namanya. Setiap orang dikenali hanya melalui hubungan satu dengan yang lain. Watak utama ialah orang Lewi, seorang yang tampak seperti tidak mengenali Tuhan sama sekali. Dia mengambil seorang gundik yang merupakan isteri kedua namun begitu tetap seorang isteri. Perkahwinan itu tidak berjalan dengan lancar, dan wanita itu kembali ke rumah ayahnya. Selepas empat bulan, suaminya datang untuk memujuk dan ‘bercakap dengan lembut’ kepadanya. Tetapi kata-kata yang diucapkan adalah antara lelaki sahaja. Sepanjang cerita itu, wanita itu tidak pernah bersuara, dan dibawa bercakap hanya sekali. Kemurahan ayah mertuanya tidak putus-putus. Selepas berada di sana selama 3 hari, mereka bersedia untuk pergi. Tetapi ayah mertuanya merayu, “Segarkanlah dirimu dahulu dengan sekerat roti, kemudian bolehlah kamu pergi.” Lalu kedua-dua lelaki itu duduk dan makan serta minum bersama-sama. Ke manakah perginya wanita yang dia datang untuk pujuk? Dia tidak kelihatan di mana-mana. Ini adalah amalan kaum lelaki untuk membina ikatan sesama mereka. Ia melengah keberangkatan mereka selama lima hari hinggalah lewat petang pada hari yang kelima. Mereka memulakn perjalanan pulang mereka dan sudah terlalu lewat untuk mencari tempat penginapan.

Sebaik sahaja tiba di Gibea, mereka duduk di tanah lapang kota sehingga seorang lelaki tua mengundang mereka ke rumahnya, yakni satu lagi kisah kemurahan hati. Tanggungjawab tuan rumah untuk memberikan keselamatan dan perlindungan kepada tetamunya hanya untuk kaum lelaki sahaja. Di dalam satu adegan yang mengingatkan kita tentang cerita Lot dan anak-anak perempuannya, tuan rumah merayu kepada kumpulan yang telah mengepung rumah itu. Mereka meminta agar tuan rumah menyerahkan orang Lewi itu kepada mereka. Tuan rumah itu berkata, “Tidak, saudara-saudaraku, janganlah kiranya berbuat jahat; karena orang ini telah masuk ke rumahku, janganlah kamu berbuat noda. Tetapi ada anakku perempuan, yang masih perawan, dan juga gundik orang itu, baiklah kubawa keduanya keluar; perkosalah mereka dan perbuatlah kepada mereka apa yang kamu pandang baik, tetapi terhadap orang ini janganlah kamu berbuat noda.” Bukan tuan rumah itu yang melontar isteri orang Lewi itu ke luar pintu. Ia di adalah perbuatan orang Lewi itu sendiri, “Lalu orang Lewi itu menangkap gundiknya dan membawanya kepada mereka ke luar, kemudian mereka bersetubuh dengan perempuan itu dan semalam-malaman itu mereka mempermainkannya, sampai pagi.”

**(OH-14)**  Sketsa gundik yang merangkak kembali ke rumah lelaki itu dan terjelopok di muka pintu melambangkan kebejatan cerita itu. Dalam adegan itu, semua hubungan suci yang ada telah dikhianati. Orang Lewi itu, yang kini lebih kepada tuannya berbanding suami, bangun pada keesokan paginya, membuka pintu rumah, melangkah keluar, dan melihatnya “tergeletak di depan pintu rumah dengan tangannya pada ambang pintu,” berkata, “Bangunlah, marilah kita pergi.” Ini sahaja kata-kata yang dia ucapkan kepada wanita itu.

Sketsa seterusnya bukan hanya merakamkan kengerian cerita itu, tetapi juga mengundang perbandingan dengan wanita pertama yang kita temui dalam Buku Hakim-hakim. Apabila tidak mendapat sebarang jawapan terhadap arahannya, dia meletakkan wanita itu di atas keldai lalu berangkat pulang. Teringat Akhsa yang duduk di atas keldai dalam perjalanan pulang ke rumah barunya sambil ditemani oleh suaminya. Alangkah berbezanya. Akhsa bebas bercakap dengan suami dan ayahnya dan kata-katanya didengari. Sementara gundik itu pula sangat senyap, tidak pernah bersuara dan dibawa bercakap hanya sekali meski pun kita tidak pasti sama ada dia boleh mendengar. Kita bahkan tidak pasti apakah dia masih bernyawa ketika dia berada di atas keldai. Suaminya mengerat dia kepada 12 potongan, namun cerita itu tidak pernah memberitahu kita bila dia meninggal dunia. Tetapi kini jasadnya yang sudah tidak bernyawa dan terpotong-potong menjelaskan segala-galanya. Ia memanggil Isreal untuk berperang, bukan menentang musuh tetapi menentang suku Benyamin.

Ia adalah perang saudara - suku melawan suku di Israel. Dan mereka hampir menghapuskan suku Benyamin. Hanya 600 orang lelaki yang tinggal. **(OH-15)** Yang lain semua sudah mati termasuk kaum wanita dan kanak-kanak. Sekarang, ada masalah. Orang-orang Israel sedar bahawa satu daripada suku Israel berada di ambang kepupusan. Mereka membuat rancangan untuk mengelakkannya daripada berlaku. Oleh kerana Yabesh-Gilead tidak menghadiri perhimpunan tersebut, mereka akan menghapuskan kota itu termasuk semua lelaki, wanita dan kanak-kanak, seterusnya menculik gadis-gadis muda yang masih perawan untuk dijadikan isteri bagi kaum lelaki suku Benyamin yang tersisa. Ia hampir berjaya. Malangnya hanya 400 orang gadis yang terselamat. Oleh itu mereka memerlukan 200 orang gadis lagi. Satu masalah lagi bertambah. Semua lelaki di Israel telah bersumpah tidak akan menyerahkan anak-anak perempuan mereke untuk diperisterikan oleh kaum lelaki suku Benyamin.

Maka dengan itu, mereka bertanya pada diri mereka sendiri. “Apakah yang dapat kita lakukan kepada yang tinggal ini dalam hal mencarikan isteri, sebab perempuan-perempuan telah punah dari antara suku Benyamin?” Lalu kata mereka pula, “Warisan orang-orang yang terluput itu haruslah tetap tinggal pada suku Benyamin, supaya jangan ada suku yang terhapus dari antara orang Israel. Tetapi kita ini tidak dapat memberikan isteri kepada mereka dari anak-anak perempuan kita.”

**(OH-16)** Masalah itu akhirnya dapat diselesaikan di Silo. Perayaan tahunan bagi Tuhan disambut di sana. Rancangan itu mudah sahaja. Apabila anak-anak perempuan Silo keluar untuk menari-nari, baiklah kamu keluar dari kebun-kebun anggur itu, dan masing-masing melarikan seorang dari anak-anak perempuan Silo itu menjadi isterinya dan pergi ke tanah Benyamin.” Apabila ayah atau saudara laki-lakinya datang menuntutnya kepada kami, maka kami akan berkata kepada mereka: serahkanlah mereka itu kepada kami dengan rela hati, sebab dalam pertempuran kita tidak dapat menangkap seorang perempuan untuk menjadi isteri mereka masing-masing. Memang kamu ini tidak memberikan anak-anak gadis itu kepada mereka; sebab seandainya demikian, kamu bersalah.” Pemerkosaan seorang wanita bertukar menjadi pemerkosaan terhadap 600 orang wanita. Israel berada pada titik yang terendah. Petikan beberapa bab terakhir adalah “Pada zaman itu tidak ada raja di antara orang Israel; setiap orang berbuat apa yang benar menurut pandangannya sendiri.”

## Penerapan Hidup…(Lihat Edaran)

**DARI AKHSA KE GUNDIK (OH-17)**

Semangat Akhsa acap kali dilihat dalam buku Hakim-hakim yang seterusnya. Sama seperti cerita Otniel yang dilihat sebagai paten (corak) bagi hakim-hakim utama (major judges) yang lain, begitu juga dengan kisah Akhsa yang dilihat sebagai contoh (model) bagi para wanita dalam buku itu. Contoh yang dia berikan seringkali diterbalikkan. Kisah Akhsa, pengantin perempuan Israel yang membawakan kekayaan untuk suaminya, adalah satu latar yang bertentangan dengan kisah Samson yang isterinya merupakan orang asing, telah membawa malapetaka bagi dirinya. Perkahwinan Akhsa dengan seorang wira suku adalah latar yang bertentangan dengan perkahwinan Gideon dengan seorang gundik, yang telah melahirkan Abimelekh yakni orang yang telah memusnahkan keluarga itu dan hampir memusnahkan Israel.

Cerita tentang gundik itu kelihatan sangat bercanggah dengan kisah Akhsa. Imej berbeza dua orang wanita menunggang keldai. Seorang adalah pengantin, seorang lagi adalah gundik; seorang bercakap dengan suami dan ayahnya, yang seorang lagi senyap; seorang membina kediaman baru di tanah yang subur; seorang lagi meninggal dan dikerat menjadi dua belas potongan untuk mencetuskan perang saudara.

Semangat Akhsa terbalik dalam cerita-cerita ini, dengan imej-imej keganasan dan tema pengkhiantannya. Namun begitu, semangat Akhsa tetap hidup di dalam buku Hakim-hakim juga. Dia hidup dalam diri “seorang perempuan” yang tidak bernama yang telah menjatuhkan batu kilangan di atas kepala Abimelekh. Serangan Abimelekh disasarkan khusus kepada tanaman mereka. Dia menyerang penduduk kota apabila mereka keluar bekerja di ladang mereka. Kehadiran kaum wanita dalam medan pertempuran mungkin sesuatu yang di luar norma, namun apabila rumah dan ladang mereka diserang, mereka akan mempertahankannya dengan apa sahaja senjata yang boleh mereka gunakan. “Seorang perempuan” itu merupakan satu lanjutan (extension) yang lojik terhadap diri Akhsa. Akha telah menanam tanamannya dan akan menjatuhkan batu kilangan ke atas sesiapa yang mengancamnya.

Dan semangatnya tetap hidup, juga dalam cerita-cerita yang aman tentang hakim-hakim kecil (minor judges). Naratif ini mengimbas kembali imej pengantin-pengantin perempuan, anak-anak perempuan, anak-anak lelaki dan majlis perkahwinan. Khususnya, Abdon yang mengahwinkan tiga puluh orang anak perempuannya dan membawa masuk tiga puluh orang wanita untuk anak-anak lelakinya. Enam puluh perkahwinan telah diatur untuk membina keluarga itu. Dan cerita-cerita itu membawa bersama imej-imej keldai dan perjalanan ke kota-kota yang baru diperolehi.

Kebebasan untuk melakukan pekerjaan sehari-hari di jalan awam adalah penting untuk keamanan dan kemakmuran. Lagu tentang Debora melakarkan perbezaan di antara hari-hari penindasan apabila “jalan yang berbelit-belit,” dan hari-hari yang aman apabila mereka yang “menunggang keledai putih” dan mereka yang “berjalan-jalan” dijemput untuk menyanyikan “perbuatan Tuhan yang adil.” Ada hari-hari yang aman dalam Buku Hakim-hakim. Di tengah kisah-kisah penyelamatan yang menakjubkan, terdapat juga cerita-cerita yang aman dalam Buku Hakim-hakim. Ia tenggelam timbul di sepanjang teks. Cerita-cerita ini berjiwa Akhsa. Ia mengingatkan kita tentang keadaan yang sepatutnya yang berlaku di Israel.

Mungkin itulah sebabnya mengapa Akhsa menonjol dengan begitu ketara sekali. Ceritanya adalah kisah tentang bagaimana keadaan sepatutnya terjadi, tetapi tidak. Kerjasama di antara ayah dan anak perempuan hilang dalam kisah Yefta. Kedamaian di antara suami dan isteri lenyap dalam kisah Samson dan kisah tentang gundik itu. Sokongan sesama adik beradik lelaki lenyap dalam kisah Abimelekh. Dan Israel berterusan mempertahankan dirinya daripada pencerobohan. Suku-suku lain tidak menakluki tanah itu sebagaimana yang dilakukan oleh Kaleb dan Otniel agar keturunan Akhsa dapat berkembang maju.

Buku Hakim-hakim selebihnya memainkan semula irama yang berterusan apabila Israel tewas dan mengekalkan semula pegangannya di atas tanah itu. Wanita-wanita lain yang kita temui tidak akan menunggang keldai untuk pergi kepada suami dan ke kediaman baru mereka. Mereka akan mempertahankan keluarga mereka daripada pencerobohan asing atau tewas sebagai korban perang, bukan di tangan musuh mereka tetapi di tangan saudara sebangsa dan sanak saudara, mangsa kepada orang-orang sendiri.

Tetapi Akhsa tiada dalam cerita-cerita ini. Jangan mencari dia dalam jasad kaku gundik yang telah dipotong-potong. Dia tidak berada di sana. Dia hidup seterusnya dalam cerita Ruth, sebuah kisah berlatarkan “pada zaman para hakim memerintah” dan kemarau telah memusnahkan tanah Israel. Di sana, kita juga ada kisah damai. Kaum lelaki dan wanita hidup dengan aman di antara satu sama lain, juga dengan tanah kediaman mereka. Generasi yang lebih tua menjaga mereka yang lebih muda. Ibu bapa dan anak-anak, para suami dan isteri, dan bahkan keluarga mentua, semua hidup dengan harmoni bersama-sama. Tanah itu subur, mengeluarkan hasil yang berlimpah. Kota itu berada dalam keadaan aman-damai di mana kaum lelakinya melakukan urusan perniagaan mereka di pagar kota. Di sini juga seorang wanita muda memohon berkat dari keluarga imam dan telah diberikan lebih daripada yang dia minta.

Jika kita ingin mencari ‘framework’ untuk buku Hakim-hakim, ia ada di sini. Kaum lelaki suku Benyamin tidak berhak untuk membuat keputusan muktamad. Meski pun pengkhianatan dan kezaliman meresap dalam kisah-kisah para hakim, kebimbangan terhadap keamanan terdapat dalam cerita-cerita utama dan mengingatkan kita mengapa tanah itu dijanjikan pada mulanya. Apabila mereka melakukannya, sekali kita melihat kebijaksanaan Akhsa yang tahu apa yang dia perlukan untuk menduduki tanah itu dan menjadikannya subur, dan strategi Kaleb yang memandang ke hadapan untuk keselamatan generasi seterusnya.

## Tentang Penulis

Beverly Beem merupakan seorang profesor English di Walla Walla College. Dia mempunyai PhD dalam kesusasteraan English Renaissance daripada University of Nebraska Lincoln, tetapi bidang penyelidikan utamanya ialah Biblical literature, khususnya naratif Perjanjian Lama. Dia mempunyai minat yang kuat terhadap kerohanian dan merupakan pengarah kerohanian yang bertauliah. Dia menggabungkan minatnya terhadap cerita-cerita dan kerohanian dalam satu bengkel yang dipanggil *Writing our Way Home.*





© 2005 Department of Women’s Ministries General Conference of Seventh-day Adventists

For more information or additional copies, contact: Advent*Source*

5040 Prescott Avenue

Lincoln, NE 68506

800-328-0525

[www.adventsource.org.](http://www.adventsource.org/)